1,000 MAUT AKIBAT GEMPA BUMI, TALIBAN RAYU PBB SALUR BANTUAN

KABUL: Taliban merayu bantuan antarabangsa selepas Afghanistan dilanda gempa bumi berukuran 5.9 pada skala Richter yang mengorbankan lebih 1,000 orang dan mencederakan 1,500 yang lain, menurut United Press International (UPI).

Gempa berlaku pada awal Rabu, kira-kira 28 batu di barat daya Khost berhampiran sempadan Pakistan dan gegaran dirasai sehingga ke India.

Ia disusuli dengan gempa bumi berukuran 4.5 pada skala Richter.

Paktika di tenggara Afghanistan merupakan wilayah paling teruk terjejas dengan usaha menyelamat terhalang akibat hujan lebat dan hujan batu.

Ia adalah gempa bumi paling dahsyat pernah melanda negara itu sejak dua dekad lalu dan berlaku kurang setahun selepas Taliban menerajui kepimpinan selepas kejatuhan kerajaan yang disokong Barat sebelum ini.

Pegawai Taliban pada Rabu meminta agar Pertubuhan Bangsa-Bangsa Bersatu (PBB) menyalurkan keperluan dan bantuan kepada mereka yang terjejas, kata anggota UNICEF dari unit Kabul, Sam Mort kepada BBC.

Wakil khas Britain ke Afghanistan, Nigel Casey, berkata United Kingdom sedang berhubung dengan PBB dan bersedia untuk menyalurkan bantuan bagi tindak balas antarabangsa.

Sementara itu, wakil khas PBB ke Afghanistan, Dr Ramiz Alakbarov, menerusi ciapannya berkata PBB sedang menilai kesan akibat gempa itu dan mengucapkan takziah kepada keluarga mangsa.

Keadaan agak kritikal, jurucakap Taliban Bilal Karimi memberitahu NBC News.

Beratus-ratus kediaman musnah dan angka kematian dijangka terus meningkat serta infrastruktur asas mengalami kerosakan serius.

Sebelum Taliban menguasai kerajaan, perkhidmatan kecemasan Afghanistan telah diperluaskan dengan beberapa helikopter tersedia untuk misi menyelamat, tetapi bekalan perubatan berkurangan.

Seorang wartawan di zon gempa berkata komunikasi selepas gempa menjadi sukar akibat kerosakan pada menara komunikasinya, menurut BBC. —AlHijrah Online


UMAT ISLAM MALAYSIA MULA BERPUASA ESOK 23 MAC

KUALA LUMPUR: Umat Islam di Malaysia akan mula berpuasa mulai esok Khamis 23 Mac 2023.

Pengumuman itu dibuat Penyimpan Mohor Besar Raja-Raja Tan Sri Syed Danial Syed Ahmad.

Syed Danial berkata tarikh permulaan puasa bagi negeri-negeri di seluruh Malaysia ditetapkan pada hari Khamis menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Pengumuman itu disiarkan secara langsung menerusi Radio Televisyen Malaysia (RTM) malam ini.

Rabu lalu, Pejabat Penyimpan Mohor Besar Raja-Raja, menerusi satu kenyataan, menetapkan hari ini bersamaan 29 Syaaban 1444 Hijriah untuk melihat anak bulan Ramadan bagi menentukan permulaan puasa untuk umat Islam di Malaysia.

Proses melihat anak bulan Ramadan berlangsung di 29 lokasi seluruh negara antaranya di Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.–AlHijrah Online


PEMANDU LAWAN ARUS BERDEPAN HUKUMAN GANTUNG SAMPAI MATI

SHAH ALAM: Lelaki yang memandu kenderaan secara melawan arus di Lebuhraya Persekutuan hingga menyebabkan kematian dua remaja pada 12 September lalu, didakwa membunuh di Mahkamah Majistret, di sini hari ini.

Tertuduh, K Devaaswin berusa 24 tahun mengangguk faham selepas pertuduhan dibaca di hadapan Majistret Nur Faizah Abdul Sani.

Bagaimanapun, tiada sebarang pengakuan direkod daripada tertuduh.

Suspek dituduh menyebabkan kematian Muhammad Hafiz Syamir Dzul Asri, 19 dan Nur Afiqah Abdul Karim, 18, selepas kereta Proton Wira Aeroback dinaiki mereka dirempuh kenderaan pacuan empat roda yang dipandu secara melawan arus di Lebuhraya Persekutuan arah Klang-Kuala Lumpur, jam 1.05 pagi pada hari kejadian.

Kesalahan tersebut didakwa mengikut Seksyen 302 Kanun Keseksaan yang memperuntukkan hukum gantung sampai mati jika sabit kesalahan.

Tiada jaminan diberikan dan mahkamah menetapkan tarikh 21 Oktober depan bagi serahan laporan kimia serta bedah siasat.—AlHijrah Online


UMUR BUKAN FAKTOR UTAMA HANTAR ANAK KE PUSAT TAHFIZ

Oleh Abdul Hakim
Hasan

KUALA LUMPUR: Umur bukannya faktor utama, sebaliknya ibu bapa perlu memastikan anak mereka sudah boleh berdikari sebelum dihantar ke pusat tahfiz.

Itu hasil tinjauan Berita AlHijrah mengenai isu pelajar tahfiz yang menimbulkan keresahan ramai selepas seorang pelajar lelaki berumur tujuh tahun maut dipercayai dipukul di sebuah pusat tahfiz di Pahang.

Kakitangan
swasta, Siti Amona Mohd Ron, 20-an berkata, ibu bapa tidak boleh
sewenang-wenangnya menghantar anak mereka ke pusat tahfiz dengan alasan untuk
memperbaiki akhlak.

“Ibu bapa perlu memastikan anak mereka sudah mampu berdikari sebelum ‘dilepaskan’ ke pusat tahfiz. Kebelakangan ini kerap berlaku kes buli dan pukul dalam kalangan pelajar tahfiz itu sendiri,” katanya kepada Berita AlHijrah di Pusat Membeli-belah Sogo di sini hari ini.

Media melaporkan
seorang kanak-kanak lelaki berumur tujuh tahun ditemui maut dengan kesan lebam
pada badannya di sebuah pusat tahfiz di Lanchang, Temerloh, Pahang pada 7
November lalu.

Insiden itu
mendapat perhatian ramai termasuk Timbalan Perdana Menteri, Datuk Seri Dr Wan
Azizah Wan Ismail yang mahu kes itu disiasat secara serius selain menimbulkan
persoalan mengenai tahap keselamatan di pusat tahfiz terbabit.

Ia turut
menimbulkan persoalan mengenai tahap umur sesuai bagi kanak-kanak sebelum
dihantar ke pusat tahfiz oleh ibu bapa atau penjaga.

Seorang lagi
kakitangan swasta, Zulhekmi Akhtar Zainol Abidin berkata, aspek kemudahan dan
infrastruktur perlu diteliti ibu bapa sebelum memilih sesebuah pusat tahfiz.

“Kebanyakan pusat tahfiz adalah tidak berdaftar dan bertapak di atas bangunannya tanpa kelulusan pihak berwajib. Bagi kes seperti ini, tiada jaminan keselamatan jika berlaku sesuatu kemalangan seperti kebakaran,” katanya.

Kakitangan kerajaan,
Mohd Ridzuan Abdul Rashid berkata ibu bapa perlu melihat kesediaan dan minat anak-anak
sebelum menghantar mereka ke pusat tahfiz.

“Kerap kali
berlaku anak-anak dipaksa belajar menghafal Al Quran tanpa kemahuan mereka.
Kesannya, prestasi pelajaran mereka masih di tahap yang sama dan gagal
menyesuaikan diri dengan kehidupan di asrama,” katanya. – AlHijrah Online


NENEK TUNAI AMANAH JAGA CUCU

DUNGUN: Bekas ibu mentua kepada Allahyarham Rubiah Sabtu yang dipercayai dibunuh suaminya semalam, akan menunaikan amanat arwah untuk menjaga cucu-cucunya.

Wan Zaini Wan Abdullah, 60, berkata walaupun arwah dan anak lelakinya, Mohd Radzi Aziz, 38, sudah berpisah empat tahun lepas, hubungan antara mereka sangat baik dan selalu berhubung untuk bertanya khabar.

Malah katanya setiap kali menelefon, arwah selalu berpesan supaya dia mengambil dan menjaga anak-anaknya sekiranya berlaku sebarang kejadian tidak diingini terhadap dirinya.

“Arwah mempunyai enam anak hasil perkahwinan selama 15 tahun dengan anak lelaki saya dan seorang bayi perempuan dengan suami baharu.

“Anak sulung arwah berusia 18 tahun dan yang paling kecil baru berusia tiga bulan,” katanya ketika ditemui selepas majlis pengebumian Allahyarham di Tanah Perkuburan Islam Bukit Besi dekat sini, hari ini.

Wan Zaini berkata dua anak arwah sudah berada dalam jagaannya sebelum ini manakala empat lagi tinggal bersama arwah ibunya.

“Selepas ini mak cik akan bawa dua lagi anak arwah tinggal bersama kami di Tangga Batu, Melaka. Dua lagi buat sementara ini akan tinggal dengan bapa mereka sehingga keadaan kembali reda,” katanya.

Sementara itu anak kedua arwah, Muhammad Danish Hakim Mohd Radzi, 15, berkata dia reda dengan pemergian ibunya walaupun kematiannya secara tiba-tiba.

Katanya, kejadian itu memang tidak dijangka kerana hubungan antara arwah ibu dengan bapa tirinya sebelum ini baik-baik sahaja.

“Kali terakhir saya jumpa ibu pagi semalam sebelum pergi sekolah dan saya bersalam seperti biasa. Tetapi tengah hari semalam ayah datang ke sekolah dengan tergesa-gesa dan beritahu ibu sudah tiada,” katanya.

Rubiah, 41, meninggal dunia dipercayai akibat dipukul dengan tukul besi oleh suaminya di kediaman mereka di Kampung Besol, Bukit Besi kira-kira 8 pagi semalam, selepas berlaku perselisihan faham antara mereka. –AlHijrah Online


Penduduk Kashmir lari ke kawasan lebih selamat

SRINAGAR , 28 Februari – Ribuan penduduk Kashmir meninggalkan
kediaman masing-masing dan ada sebahagian daripada mereka menggali atau
menggunakan semula kubu bawah tanah untuk perlindungan, berikutan ketegangan
semakin memuncak antara India dan Pakistan.

Sinar Harian melaporkan daripada agensi AFP, sekurang-kurangnya
2,000 orang bertindak meninggalkan kediaman mereka berhampiran sempadan daerah
Kotli dan Jhelum di Pakistan.

 “Lebih ramai orang
meninggalkan kediaman masing-masing untuk mencari tempat yang lebih selamat,”
kata pegawai kerajaan di Kotli, Umar Azam.


LELAKI HILANG TIGA HARI DITEMUI MATI DALAM PARIT

BATU PAHAT: Seorang lelaki yang dilaporkan hilang sejak tiga hari lalu, ditemui mati dalam parit di Taman Wira Jaya, Parit Lapis Sempadan, pagi tadi.

Mayat mangsa, Nazrul Ajis, 21, ditemukan dalam keadaan hampir reput oleh penduduk kampung bersama motosikalnya kira-kira jam 11.30 pagi.

Menurut kembarnya, Fazrul, adiknya yang mengidap sawan itu dikatakan keluar rumah sejak Khamis lalu sebelum gagal dihubungi.

“Sehingga sekitar jam 11.45 pagi tadi, kami mendapat panggilan mengenai penemuan mayat berserta motosikal dalam parit itu,” katanya seperti dilapor media tempatan.

Sementara itu, Ketua Polis Daerah Batu Pahat ACP Ismail Dollah berkata, mayat mangsa ditemukan dengan lengkap berpakaian dalam keadan terlentang.

“Sepasukan bomba dan penyelamat diketuai Ketua Balai Bomba Ayer Hitam, Mohd Shamin Mohd Salikin membantu mengeluarkan mayat mangsa dan motosikalnya.

“Berdasarkan keadaan mayat ditemui, mangsa dipercayai meninggal dunia lebih daripada sehari,” katanya.–AlHijrah Online


JADIKAN APARTMEN SEBAGAI “PERKAMPUNGAN”, JIM TAHAN 425 PENDATANG TANPA IZIN

KUALA LUMPUR: Cubaan sekumpulan warga asing menggunakan pelbagai taktik untuk mengelakkan diri daripada ditahan oleh Jabatan Imigresen (JIM) termasuk bersembunyi di dalam tong sampah dan almari, tidak berhasil apabila ditahan dalam satu operasi di Cheria Heights Apartment, Taman Bukit Cheras, di sini awal pagi tadi.

Pengarah Jabatan Imigresen Kuala Lumpur Syamsul Badrin Mohshin berkata serbuan dilakukan hasil siasatan dan risikan selama dua minggu ekoran aduan orang awam yang mengatakan jumlah warga asing terlalu ramai di kawasan berkenaan sehingga menimbulkan pelbagai masalah sosial.

“Dalam operasi yang dijalankan oleh 60 pegawai dan anggota JIM bermula 1 pagi dan berakhir 4 pagi, sebanyak 425 pendatang tanpa izin ditahan kerana tidak mempunyai dokumen pengenalan diri sah, tinggal lebih masa atau tamat tempoh Pas Lawatan Kerja Sementara selain pemegang kad yang tidak diiktiraf.

“Mereka yang ditahan iaitu 372 lelaki dan 53 wanita terdiri daripada warga Bangladesh sebanyak 252 orang, Myanmar (108), Filipina (dua), Indonesia (30), Kemboja (enam), Nepal (20) dan tujuh warga Pakistan yang kesemuanya berumur lingkungan lapan hingga 54 tahun,” katanya dalam sidang media selepas operasi itu.

Menurutnya, siasatan mendapati warga asing yang ditahan itu bekerja dalam pelbagai bidang termasuk sektor pembinaan dan pembersihan.

Beliau berkata semasa operasi dilakukan, ada dalam kalangan warga asing berkenaan turut bertindak agresif dengan membaling pelbagai objek termasuk botol bagi mengelakkan diri ditahan, namun tiada sebarang kecederaan dilaporkan berlaku.

Syamsul Bahrin berkata selain daripada yang ditahan, terdapat juga warga asing yang tinggal di kawasan itu adalah dalam kalangan pelarian Rohingya yang mempunyai kad Pertubuhan Bangsa-Bangsa Bersatu bagi Pelarian (UNHCR) dan mereka yang mempunyai pas kerja yang sah.

“Untuk warga Myanmar, mereka mempunyai kad yang berdasarkan persatuan atau etnik mereka, namun kad berkenaan tidak sah digunakan dan tidak diiktiraf (dalam negara).

“Mereka yang hanya ada kad tersebut sebagai pengenalan diri, imigresen akan tahan mereka,” katanya.

Beliau berkata kesemua yang ditahan dibawa ke Depot Imigresen Bukit Jalil untuk tindakan lanjut dan kes disiasat di bawah Seksyen 15(1)(c) dan Seksyen 6(1)(c) Akta Imigresen 1959/63.–AlHijrah Online


DAKWAAN SEKOLAH AGAMA DITUTUP: HENTIKAN FITNAH YANG DIULANG-ULANG – MB SELANGOR

SHAH ALAM: Pihak tidak bertanggungjawab digesa untuk menghentikan fitnah berhubung dakwaan lebih 200 sekolah agama persendirian di Selangor diarah tutup.

Tegas Menteri Besar Selangor Datuk Seri Amirudin Shari, dakwaan tersebut tidak berasas dan perkara tersebut telah pun dijawab kerajaan Selangor semasa bulan Julai lalu.

“Hentikan fitnah yang diulang-ulang. Telah dijawab semasa bulan Julai, dakwaan bahawa lebih 200 sekolah agama ditutup di Selangor adalah fitnah dan tidak berasas,” katanya dalam satu ciapan di X, hari ini.

Sebelum ini, Amirudin memaklumkan tiada sebarang notis dikeluarkan kerajaan Selangor untuk merobohkan mana-mana sekolah agama persendirian seperti yang didakwa pihak tidak bertanggungjawab.

Sebaliknya kerajaan negeri berusaha dalam menambah baik garis panduan pusat pendidikan agama bagi memastikan keselamatan murid terjamin.

Tindakan tersebut diambil berasaskan titah Sultan Selangor Sultan Sharafuddin Idris Shah Alhaj susulan kejadian kebakaran pusat tahfiz hingga melibatkan kemalangan jiwa pada 2017.—AlHijrah Online


KANAK-KANAK PEREMPUAN 12 TAHUN MAUT DALAM KEBAKARAN

BALING: Seorang kanak-kanak perempuan berusia 12 tahun maut selepas rumahnya di Kampung Besah, Kuala Ketil dekat sini, terbakar kira-kira 7 pagi tadi.

Penolong Pengarah Bahagian Operasi Kebombaan, Jabatan Bomba dan Penyelamat Malaysia (JBPM) Kedah, Wan Mohd Hamizi Wan Mohd Zin berkata mangsa dikenali sebagai Nor Batrisha Razali.

Beliau berkata Pusat Gerakan Operasi (PGO) negeri menerima panggilan kecemasan pada 7.08 pagi dan telah mengarahkan jentera dari Balai Bomba dan Penyelamat Baling ke lokasi kejadian.

“Setibanya di lokasi, didapati sebuah rumah kelas B telah terbakar 90 peratus dan mangsa ditemui di dalam bilik tidur tingkat bawah rumah terbabit,” katanya dalam kenyataan di sini hari ini.

Sementara itu, Ketua Polis Daerah Baling Supt Shamsudin Mamat yang mengesahkan kejadian itu berkata mayat mangsa dibawa ke Hospital Kulim untuk bedah siasat.

“Siasatan lanjut masih dijalankan dan laporan penuh akan menyusul,” katanya.–AlHijrah Online


Pertahan sistem monarki Malaysia

MEDIA tersohor antarabangsa seperti BBC, CNN, Al Jazeera dan banyak lagi telah membuat liputan berita yang agak meluas mengenai proses pemilihan Yang di-Pertuan Agong ke-16 baru-baru ini adalah manifestasi kepada keunikan sistem monarki berperlembagaan yang diamalkan di Malaysia.

Pada ketika ini terdapat 43 negara yang mempunyai sistem monarki yang mana enam darinya adalah monarki mutlak, 16 negara mempunyai kaitan monarki British melalui Komanwel dan 21 negara seperti Malaysia mengamalkan sistem monarki berperlembagaan. Tetapi dihujahkan sistem monarki amalan Malaysia adalah unik dan begitu sukar untuk mencari sistem monarki negara lain yang selari pengamalannya.

Berkemungkinan media United Kingdom menaruh minat mengenai Yang di-Pertuan Agong serta sistem Raja-Raja Melayu kerana mereka juga mempunyai sistem monarki berperlembagaan yang selari dengan Malaysia. Begitu jua media dari Amerika Syarikat (AS) mungkin terfikir bagaimana agaknya ketua negara seperti Donald Trump mentadbir jika Amerika mengamalkan sistem monarki. Manakala media Arab pula sudah dijangka minatnya kerana banyak lagi negara Arab yang mempunyai sistem monarki yang mutlak.

Bukan sahaja proses pemilihan Yang di-Pertuan Agong berlaku secara tertib dalam kalangan sembilan Raja-Raja Melayu tetapi  susunan tata atur giliran tidak pernah diusik sejak diperkenalkan dan sekaligus sistem penggiliran ini menjadikan monarki Malaysia begitu unik dan sering menarik perhatian dunia.

Ketertiban sebeginilah yang menarik perhatian dunia luar kerana tidak dinafikan Yang Di-Pertuan Agong walaupun terpisah dari tiga cabang utama pentadbiran negara iaitu legislatif, eksekutif dan kehakiman, pengaruh tersirat jawatan Yang di-Pertuan Agong dan Raja-Raja Melayu adalah begitu tersurat sekali dan sudah banyak kali terbukti keberkesanannya.

Walaupun Malaysia mengamalkan sistem pemerintahan demokrasi berparlimen tetapi hakikatnya kewujudan sistem monarki dalam ruang lingkup sistem monarki berperlembagaan membuatkan cabang eksekutif dan legislatif kerajaan lazimnya akan seiring walaupun secara tersirat bersama-sama Yang di-Pertuan Agong dan Raja-Raja Melayu dalam mengurus pentadbiran negara.

Walaupun hanya Yang di-Pertuan Agong mempunyai hubungan langsung dengan kerajaan Persekutuan tetapi hakikatnya senario politik Malaysia banyak puncanya berasal dari negeri dan sebab itu dihujahkan juga peranan Raja-Raja Melayu dalam urusan pentadbiran negara adalah begitu kuat sekali pengaruhnya.

Walaupun Malaysia bukan seperti Arab Saudi, Oman atau pun Qatar di mana sistem pemerintahan negara tersebut adalah monarki mutlak, tetapi peranan yang disalurkan oleh monarki Malaysia terutama sekali melalui Yang di-Pertuan Agong dan Raja-Raja Melayu adalah begitu bermakna sekali dan keprihatinan media luar terhadap proses pemilihan Yang di-Pertuan Agong ke-16 adalah manifestasi kepentingan peranan monarki Malaysia.

Peranan yang dimainkan oleh monarki dalam membantu pentadbiran negara tidak boleh diperkecilkan atau diremehkan kerana telah terbukti keberkesanannya. Ambil contoh negara Scandinavia umpamanya seperti Norway, Sweden dan Denmark yang mempunyai sistem monarki berperlembagaan yang selari dengan Malaysia. Kewujudan monarki di ketiga-tiga negara tersebut dan seperti jua di Malaysia tidak pernah menghalang proses demokrasi berjalan dengan suburnya.

Sebab itu dihujahkan sistem monarki berperlembagaan Malaysia terutama sekali yang berkait dengan Yang di-Pertuan Agong secara nasional dan Raja-Raja Melayu di peringkat negeri kesemuanya itu mempunyai kepentingan strategik. Ini adalah kerana monarki lazimnya berada di luar ruang lingkup pengaruh politik iaitu berbeza dengan ahli politik yang dikekang dengan ideologi politik masing-masing.

Secara asasnya kedudukan tertinggi dalam sistem monarki di Malaysia, iaitu proses pemilihan Yang di-Pertuan Agong yang dilaksanakan oleh Raja-Raja Melayu tidak dipengaruhi oleh faktor kewangan, politik dan juga sensasi media.

Faktor sebegini yang membuatkan Yang di-Pertuan Agong serta Raja-Raja Melayu berada dalam kedudukan yang agak istimewa dalam kalangan rakyat Malaysia dan tidak keterlaluan jika dianggap peranan monarki sebagai pengimbang dalam setiap sudut senario politik negara. Apabila masyarakat antarabanga menilai sistem monarki Malaysia sebagai begitu unik sekali maka sepatutnya rakyat Malaysia berbangga serta berani mempertahankan sistem tersebut.

*Dr Azmi Hassan adalah Geostrategis Universiti Teknologi Malaysia (UTM)


KECEWA HIJRAH DIRI DIKELUARKAN GOOGLE PLAY STORE

KUALA LUMPUR: Keputusan Google Play Store mengeluarkan aplikasi Hijrah Diri dari senarai yang boleh dimuat turun adalah amat mendukacitakan.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata perkara itu tidak sepatutnya berlaku kerana terdapat banyak lagi aplikasi yang mendorong kepada maksiat masih berleluasa.

“Saya telah dimaklumkan oleh pihak agensi di mana sebuah aplikasi yang telah dibangunkan oleh Jabatan Kemajuan Islam Malaysia (JAKIM) iaitu Hijrah Diri, sebuah aplikasi untuk mengajak golongan lesbian, gay, biseksual dan transgender (LGBT) kembali kepada fitrah diri, telah dikeluarkan oleh Google Play.

“Ternyata ini adalah perkara yang sangat mendukacitakan apabila sebuah aplikasi untuk menarik manusia kembali kepada fitrah diri mereka, apatah lagi menjelang bulan yang mulia Ramadan Al Karim, telah dinafikan oleh golongan tertentu, sedangkan banyak lagi aplikasi yang mendorong kepada maksiat telah berleluasa dengan megah di peranti-peranti, yang kian merosak jiwa umat Islam dan anak muda kini,” katanya dalam hantaran di Facebook hari ini.

Idris berkata beliau telah mengarahkan JAKIM untuk berhubung dengan Suruhanjaya Komunikasi dan Multimedia (SKMM) untuk penjelasan dan tindakan lanjut.

Beliau memohon doa umat Islam dan rakyat Malaysia, agar usaha Jabatan Perdana Menteri (Hal Ehwal Agama) melalui agensi utamanya JAKIM untuk mengajak manusia kembali kepada Allah SWT dipermudahkan.

“Ini cabaran besar kita, dan mari kita tempuh bersama. Kepada Allah kita berserah setelah segala keringat kita baktikan untuk agama,” katanya.

Media hari ini melaporkan aplikasi Hijrah Diri telah digantung oleh pihak Google Play Store kerana maklum balas negatif yang diterima terhadap platform berkenaan.

Maklum balas negatif itu dipercayai dilakukan oleh pihak yang tidak bersetuju dengan kewujudan aplikasi terbabit. – AlHijrah Online


PENGASUH TASKA MENGAKU TIDAK BERSALAH DERA BAYI SEHINGGA KOMA

KUALA TERENGGANU: Seorang pengasuh taman asuhan kanak-kanak (taska) berdaftar mengaku tidak bersalah di Mahkamah Sesyen di sini hari ini atas tujuh pertuduhan mendera seorang bayi sehingga koma.

Tertuduh, Raja Noor Iffa Nadia Raja Nordin, 27, didakwa menganiaya bayi tersebut sehingga menyebabkan pendarahan dalam kepala dan retak pada tempurung kepala sebelah kiri di sebuah taska, di sini, antara 1 hingga 3 Jan lepas.

Pertuduhan dikemukakan mengikut Seksyen 31(1)(a) Akta Kanak-Kanak 2001 yang memperuntukkan hukuman denda tidak melebihi RM50,000 atau penjara hingga 20 tahun atau kedua-duanya, jika sabit kesalahan.

Hakim Nooriah Osman membenarkan tertuduh diikat jamin RM30,000 dengan seorang penjamin bagi semua pertuduhan dan menetapkan 16 Feb ini sebagai tarikh sebutan semula.

Pendakwaan dikendalikan Timbalan Pendakwa Raya Hanis Nabihah Hizamul-Din manakala tertuduh diwakili peguam Abdul Hayyi Salim.

Media baru-baru ini melaporkan seorang bayi lelaki berusia empat bulan koma selepas dipercayai didera pengasuh di sebuah pusat jagaan kanak-kanak berdaftar di Batu Buruk di sini.

Ketua Polis Terengganu Datuk Rohaimi Md Isa berkata mangsa koma selepas mengalami kecederaan serius termasuk pendarahan otak dan retak pada tempurung kepala. –AlHijrah Online


PENGEMBARA LUAR BOLEH DIUSIR SEKIRANYA TIDAK LAKUKAN RTK-AG PROFESIONAL – KHAIRY

KUALA LUMPUR: Pengembara memasuki Malaysia yang tidak melakukan ujian RTK-Ag profesional COVID-19 dalam tempoh 24 jam boleh diusir keluar dari negara ini, kata Menteri Kesihatan Khairy Jamaluddin.

Bercakap dalam sidang media di bangunan Parlimen hari ini, beliau berkata selain itu status aplikasi MySejahtera pengembara berkenaan akan bertukar merah dan mereka tidak dibenarkan memasuki mana-mana premis di negara ini.

“Ujian RTK-Ag itu mesti dibuat secara profesional sebab mesti dimasukkan dalam MySejahtera. Hanya makmal bertauliah sahaja boleh buat.

“Kalau mereka tak buat ujian itu, status mereka akan bertukar kepada merah dan tak boleh masuk ke kedai makan. Yang paling pentingnya mereka telah lakukan kesalahan dan boleh diusir keluar dari negara,” katanya.

Khairy berkata arahan itu berkuat kuasa mulai 1 April dan ia turut mewajibkan pengembara umum menjalani ujian RTK-Ag profesional sama ada di fasiliti kesihatan swasta di pintu sempadan negara atau di luar sempadan dalam tempoh 24 jam.

Beliau berkata jika keputusan ujian positif, pengembara dengan vaksin lengkap akan diberikan perintah pengawasan dan pemerhatian (HSO) selama tujuh hari di tempat penginapan bagi kategori satu dan dua.

“Namun, bagi kategori tiga dan ke atas, mereka perlu mendapatkan rawatan di Pusat Kuarantin dan Rawatan COVID-19 (PKRC) atau hospital swasta, manakala pengembara yang tidak lengkap vaksinasi atau tiada vaksinasi, mereka akan diberikan HSO selama 10 hari.

“Sekiranya keputusan ujian negatif, pengembara dengan vaksin lengkap tidak perlu menjalani kuarantin, manakala pengembara yang tidak lengkap atau tiada vaksinasi, mereka akan diberikan HSO selama lima hari di tempat penginapan serta dikehendaki menjalani RT-PCR pada hari keempat atau RTK-Ag profesional pada hari kelima,” katanya.

Beliau berkata, beberapa protokol am sebelum pengembara berlepas telah ditetapkan seperti memuat turun aplikasi MySejahtera sebelum berlepas ke Malaysia, melengkapkan deklarasi perjalanan serta melaporkan keputusan ujian RT-PCR yang dilakukan dua hari sebelum perjalanan.

Mengenai protokol pengembara di pintu sempadan negara, pengembara yang bergejala perlu melalui saringan demam dengan imbasan thermal scanner atau rujukan kendiri kepada petugas kesihatan untuk pemeriksaan lanjut di kaunter kesihatan.

“Pengembara yang tidak bergejala akan meneruskan perjalanan ke kaunter imigresen untuk semakan lanjut,” katanya.

Sementara itu, Khairy berkata pengembara melibatkan kanak-kanak berumur bawah enam tahun tidak perlu menjalani ujian prapelepasan dan ujian semasa ketibaan.

Selain itu, beliau berkata protokol am pengembara umum juga terpakai ke atas pengembara dari Thailand bagi aktiviti pelancongan sahaja, dengan dua pintu sempadan darat dibuka bermula 1 April ini iaitu Bukit Kayu Hitam-Sadao dan Wang Kelian-Wang Prachan buat masa ini.

Menteri itu turut memaklumkan kerajaan masih menunggu maklum balas daripada kerajaan Indonesia dan Brunei bagi pembukaan sempadan melibatkan pengembara dari kedua-dua negara jiran itu. –AlHijrah Online


SOLAT TARAWIH HANYA 30 MINIT

RIYADH: Kerajaan Arab Saudi menetapkan tempoh menunaikan solat tarawih di semua masjid negara itu kepada 30 minit sahaja.

Lapor Saudi Press Agency, Menteri Hal Ehwal Islam, Dakwah dan Bimbingan, Sheikh Dr Abdullatif Al-Sheikh berkata, ketetapan tersebut berdasarkan nasihat Kementerian Kesihatan bagi mengekang jangkitan COVID-19.

Dalam masa yang sama, Kementerian Kesihatan mengesyorkan solat sunat tarawih serta qiamullail ditunaikan bersama solat fardu Isyak bagi mengurangkan tempoh jemaah berada di dalam masjid.

“Semua tindakan dan protokol pencegahan sudah dikeluarkan kementerian dalam edaran sebelum ini dan harus dilaksanakan dengan ketat,” menurut pekeliling itu.

Sementara itu, kementerian tersebut menasihati semua petugas masjid dan jemaah mengambil langkah pencegahan apabila ke masjid termasuk membawa sejadah, memakai pelitup muka dan menjaga penjarakan fizikal.

Penjaga Dua Masjid Suci, Raja Salman Bin Abdulaziz sebelum ini memberi kebenaran untuk jemaah menunaikan ibadah solat tarawih di Masjidil Haram di Makkah dan Masjid Nabawi di Madinah.

Jumlah rakaat perlu dikurangkan kepada 10 rakaat berbanding 20 rakaat seperti tahun-tahun sebelumnya.—AlHijrah Online


SRI LANKA HARAM PEMAKAIAN BURQA, TUTUP LEBIH SERIBU MADRASAH

COLOMBO: Sri Lanka mengharamkan pemakaian burqa serta menutup lebih 1,000 sekolah agama Islam atas alasan “keselamatan negara” yang majoritinya menganut agama Buddha.

Lapor Reuters, Menteri Keselamatan, Awam Sarath Weerasekera teah menandatangani surat bagi mendapatkan kelulusan kabinet untuk melarang pemakaian burqa atau kain penutup seluruh wajah wanita.

“Pada zaman dahulu wanita dan gadis Islam tidak pernah memakai burqa.

“Ini adalah tanda ekstremisme agama yang muncul baru baru ini, dan kami pasti akan melarangnya,” katanya.

Pemakaian burqa di negara tersebut pernah diharamkan sementara pada 2019 setelah tragedi pengeboman gereja dan hotel oleh militan Islam yang membunuh lebih 250 orang.

Tambah Weerasekera, kerajaan turut merancang untuk mengharamkan lebih 1,000 madrasah Islam yang dikatakan melanggar dasar pendidikan negara.–AlHijrah Online


RUMAH KOS RENDAH, SEDERHANA DI P. PINANG TIDAK DIBENARKAN DISEWA

GEORGE TOWN: Pulau Pinang tidak membenarkan Rumah Mampu Milik (RMM) kos rendah dan sederhana (RMMA dan RMMB) disewakan sama ada kepada warga asing atau tempatan, kata Pengerusi Perumahan dan Alam Sekitar negeri Datuk Seri S. Sundarajoo.

Beliau berkata ia diputuskan baru-baru ini memandangkan terdapat keperluan untuk mengawal ketat rumah kos rendah dan sederhana yang telah mendapat subsidi kerajaan daripada disalahgunakan termasuk disewakan atau dijadikan asrama pekerja.

“Penting kepada pihak berkuasa untuk lebih ketat dalam mengawal unit-unit bersubsidi tinggi seperti rumah RMMA dan RMMB daripada disalah guna termasuk disewakan, malah dijadikan asrama pekerja. Saya sedang menyiapkan kertas kerja untuk dibentangkan dalam mesyuarat Exco kerajaan negeri mengenai tindakan penguatkuasaan sewajarnya yang perlu diambil.

“Ia sangat mudah… adakah kita akan membenarkan begitu ramai warga asing (pekerja asing) tinggal dalam kalangan kita? Itu tidak sihat. Ini juga termasuk unit yang disewakan kepada penduduk tempatan dan kita akan menghalang pemilik rumah kos rendah dan sederhana ini daripada menyewakan unit mereka (kerana) mereka mendapat subsidi yang besar,” katanya.

Beliau berkata kepada pemberita selepas merasmikan Simposium Perumahan Negeri-negeri 2023 di sini yang berlangsung dua hari bermula hari ini.

Sundarajoo berkata langkah pemulihan atau pemutihan perlu dilakukan terhadap unit yang telah lama dijadikan asrama pekerja agar lebih teratur dan terkawal selain pada masa sama isu legasi seperti semakan silang pemilikan hartanah antara negeri juga perlu diwujudkan untuk saringan yang lebih luas.

Beliau berkata ada dalam kalangan pemilik rumah kos rendah dan sederhana menyewakan rumah atau unit kediaman mereka kepada kilang dengan kadar RM1,000 sebulan dan mencari tempat tinggal lain dengan bayaran RM500 sebulan.

“Itu bukan tujuan kami membina unit kos rendah dan sederhana, malah sebenarnya kita juga boleh mengambil semula unit ini dan memberikannya kepada mereka yang lebih layak,” katanya.

Sementara itu, Sundarajoo berkata pemaju yang memaksa pembeli skim RMM kerajaan negeri untuk mendaftar bagi ‘pakej pengubahsuaian’ pemaju untuk menaikkan harga, akan berdepan tindakan senarai hitam.

Menurut Sundarajoo, beliau menyedari terdapat kes sedemikian dan turut menerima aduan bahawa pemaju meminta pembeli mengambil pakej pengubahsuaian tersebut, namun sebenarnya pembeli mempunyai hak untuk menolaknya.

“Pemaju tidak sepatutnya melakukan ini (memaksa pembeli) kerana mereka harus berpegang pada harga yang diberikan kerajaan negeri. Kami tidak akan teragak-agak untuk mengambil tindakan tegas terhadap pemaju sedemikian, termasuk menyenaraihitamkan mereka,” katanya.

Beliau berkata demikian mengulas kenyataan Naib Pengerusi Parti Rakyat Malaysia (PRM) Pulau Pinang Ravinder Singh yang dilaporkan berkata pihaknya menerima aduan terdapat pemaju enggan menjual pada harga tawaran dan memaksa pembeli mengambil ‘pakej pengubahsuaian’ yang lebih mahal.–AlHijrah Online


RAJA SAUDI LANTIK PUTERA MAHKOTA SEBAGAI PERDANA MENTERI

RIYADH: Raja Arab Saudi Raja Salman bin Abdulaziz Al Saud pada Selasa melantik Putera Mahkota Mohammed bin Salman sebagai Perdana Menteri baharu, Xinhua memetik laporan Saudi Press Agency (SPA).

Raja Salman turut mengeluarkan dekri agar rombakan kabinet dilakukan, serta melantik Putera Saudi Khalid bin Salman sebagai menteri pertahanan.

Ketua menteri yang dikekalkan termasuk Menteri Tenaga, Menteri Luar, Menteri Pelaburan, Menteri Dalam Negeri, dan Menteri Kewangan.–AlHijrah Online


Hubungan institusi Diraja, PM perlu harmoni

KUALA LUMPUR – Institusi diraja dan badan eksekutif yang diketuai oleh Perdana Menteri sewajarnya memiliki hubungan yang harmoni demi  kepentingan rakyat dan negara.

Ketua Pembangkang, Datuk Seri Ismail Sabri Yaakob berkata,
bersandarkan Perlembagaan Persekutuan jelas menggariskan kuasa Sultan
dan Perdana Menteri untuk mengharmonikan keadaan.

Menyentuh ketegangan dan hubungan dingin antara Sultan Johor, Sultan Ibrahim Sultan Iskandar dan Perdana Menteri, Tun Dr Mahathir Mohamad, beliau  berharap penyelesaian yang bakal diambil berlangsung dalam suasana aman.

“Biarlah Perdana Menteri dan Sultan Johor selesaikan… bagi saya apa yang penting adalah keharmonian.

“Kalau semua berpegang kepada undang-undang tapi keharmonian tidak ada pun tidak ke mana. Undang-undang jelas memperuntukkan kuasa perdana menteri  dan kuasa Sultan tetapi mesti ada usaha untuk mengharmonikan keadaan. Apa yang penting ialah rakyat dan negara.

“Tidak perlu terlalu jumud mempertahankan hak masing-masing berdasarkan undang-undang, apa yang penting kena ada harmoni antara Sultan Johor dan Perdana Menteri,”  katanya ketika ditemui media di lobi Parlimen, hari ini.

Ketegangan ini tercetus apabila Menteri Besar Johor, Datuk Osman Sapian melepaskan jawatannya pada Isnin lalu tanpa memberikan sebab rasional keputusan tersebut sehingga mencetuskan polemik pelbagai pihak yang telah mempersoalkan tindakan itu dibuat atas kehendak sendiri atau tekanan pihak lain.

Dalam perkembangan lain, Ismail Sabri yang juga Naib Presiden UMNO berkata, semua pihak termasuk UMNO Johor mempunyai hak  untuk memberi pandangan berhubung situasi yang berlaku di negeri selatan  tanah air itu.

“Masing-masing boleh memberi pandangan, dia (Pengerusi UMNO Johor, Datuk Ir Hasni Mohammad) nak jumpa Sultan mungkin nak beri pandangan, hak Sultan hendak dengar pandangan tapi keputusan masih bergantung padanya,” katanya.

Semalam,  Hasni yang juga Ketua Pembangkang Johor akan mencadangkan kepada Sultan  Johor untuk membubarkan Dewan Undangan Negeri (DUN) bagi membolehkan  pilihan raya negeri (PRN) diadakan. – SINAR ONLINE


Wilayah Bangsamoro bakal selesai konflik

KUALA LUMPUR – Pembentukan Wilayah Bangsamoro, sebuah wilayah autonomi dengan majoriti penduduk Islam di selatan Filipina, diyakini akan menyelesaikan konflik keganasan yang telah sekian lama menimpa umat Islam di kawasan itu.

Menteri Hal Ehwal Ekonomi, Datuk Seri Mohamed Azmin Ali berkata, pembentukan wilayah berkenaan akan mewujudkan suasana aman sekaligus membolehkan umat Islam di selatan Filipina memberi tumpuan kepada pembangunan sosial dan ekonomi.

“Ia juga akan membuka jalan kepada pelaksanaan program ekonomi yang dirancang bawah Brunei Darussalam-Indonesia-Malaysia-The Philippines – East ASEAN Growth Area (BIMP-EAGA) di mana Malaysia antara negara  terlibat dalam Wilayah Pertumbuhan ASEAN Timur,” katanya dalam satu kenyataan di sini hari ini.

Mohamed Azmin berkata, Malaysia akan menjadi tuan rumah mesyuarat BIMP-EAGA tahun ini dengan beliau akan mempengerusikan mesyuarat itu. Katanya, umat Islam selatan Filipina telah memilih perdamaian, keamanan dan pembangunan, dan ia akan menjadi rangsangan kepada pelaksanaan program-program bawah BIMP-EAGA.

Menerusi satu referendum, majoriti umat Islam di Selatan Filipina telah menyokong pembentukan wilayah Bangsamoro di selatan Mindanao. Ia kali pertama seramai dua juta umat Islam di selatan Filipina mengundi untuk membentuk sebuah wilayah autonomi itu bagi menggantikan wilayah yang lebih kecil yang sebelum ini dinamakan Wilayah Autonomi Muslim Mindanao (ARMM).

Sementara itu, Azmin berkata keputusan referendum itu meskipun tidak rasmi, ia suatu perkembangan yang memberangsangkan bukan sahaja untuk umat Islam Filipina bahkan untuk Malaysia dan Asia Tenggara. – Sinar Harian


LETUSAN DI WHITE ISLAND: DUA MAYAT MASIH GAGAL DITEMUI

WELLINGTON: Pasukan penyelamat New Zealand kembali ke White Island hari ini namun dua mayat yang dilaporkan masih hilang susulan letusan gunung berapi minggu lalu belum ditemui.

Seramai 47 pengunjung berada di lokasi kejadian ketika letusan berlaku dan angka kematian kini mencecah 17 orang termasuk dua mayat yang belum ditemui itu.

Dipercayai kedua-dua mayat mangsa kini mungkin berada di lautan, para penyelam yang melakukan pencarian di sekitar pulau berkenaan pada Sabtu lalu gagal mengesan satu mayat yang dilihat terapung di kawasan itu beberapa hari lalu.

“Pasukan penyelamat berasa kecewa. Kami amat memahami kekecewaan pihak keluarga yang mahu mayat insan tersayang ditemui,” kata Timbalan Komisioner Polis, Mike Clement apabila pasukan penyelamat darat terdiri daripada lapan anggota polis kembali ke tanah besar.

Menurut Clement terdapat kemungkinan kedua-dua mayat berada di dalam air namun para penyelam berasa yakin tiada mayat berada di kawasan yang diperiksa berhampiran jeti.

Sejumlah 27 mangsa terselamat kini berada di beberapa hospital di New Zealand dan Australia, 20 daripada mereka sedang bertarung nyawa susulan letusan di pulau terpencil yang menempatkan gunung berapi paling aktif di negara itu.

Sementara itu polis secara rasmi mengenal pasti empat mangsa termasuk pemandu pelancong New Zealand, Tipene James Te Rangi Ataahua Maangi, 24, Zoe Ella Hosking, 15, ayah tirinya, Gavin Brian Dallow, 53, dan juga Anthony James Langford, 51, masing-masing warga Australia.

Clement berkata, meskipun pasukan mencari setakat ini gagal menemui mayat yang masih hilang namun pihak polis belum berputus asa.

“Akan tiba masa apabila kita telah melakukan segala yang termampu, apabila kita telah melakukan yang sewajarnya namun ia belum tiba ke saat itu, kami tidak mudah berputus asa,” kata Clement.

Para saintis yang memantau White Island berkata, tiada aktiviti sejak letusan pada Isnin lalu namun risiko tetap ada.

“Ia telah disahkan menerusi pemerhatian udara pagi ini bahawa kawah aktif sedang mengeluarkan gas volkanik pada kadar dan suhu tinggi melebihi 200 darjah Celsius,” kata Geoff Kilgour, saintis dari GNS Science yang memantau aktiviti seismik dan gunung berapi di New Zealand.

Tragedi berkenaan menimbulkan persoalan mengapa pengunjung dibenarkan ke gunung berapi di mana pakar baru-baru ini meningkatkan tahap amaran. — SINAR HARIAN


KETIADAAN KOMUNIKASI MENYEBABKAN TIADA JAMINAN BANTUAN ROTI BAGI GAZA – AGENSI PBB

GENEVA: Ketiadaan akses kepada telefon dan internet di Gaza bermakna bantuan roti juga tidak lagi dijamin di wilayah itu, menurut amaran yang dikeluarkan Program Makanan Sedunia (WFP) pada Sabtu.

“Tanpa komunikasi dengan dunia luar di Gaza, kami tidak dapat menghubungi kakitangan WFP, kedai roti dan kedai. Ini bermakna sekeping roti harian yang sangat diperlukan keluarga-keluarga Palestin sudah tidak lagi dijamin.

“Kami perlukan komunikasi, bahan api dan lebih banyak laluan selamat untuk mengelakkan keluarga daripada kelaparan. Kami memerlukannya SEKARANG,” tulis pengarah wilayah untuk Asia Barat, Afrika Utara dan Eropah Timur agensi itu Corinne Fleischer di X, lapor Agensi Anadolu (AA).

Beliau berkata, hanya dua daripada 23 kedai roti yang masih beroperasi di Gaza.

“Untuk membolehkan 2.4 juta orang di Gaza dapat makan apa yang mereka perlukan untuk setiap hari, 100 trak perlu melalui sempadan pada setiap hari hanya untuk membawa makanan,” katanya.

Tentera Israel pada Jumaat memperhebat serangan udara dan darat ke atas Semenanjung Gaza, yang mengakibatkan agensi bantuan antarabangsa mendakwa terputus hubungan dengan kakitangan mereka di Gaza selepas Israel memutuskan internet dan komunikasi.

Sekurang-kurangnya 7,703 rakyat Palestin terbunuh sejak konflik Israel-Hamas bermula pada 7 Okt. Kira-kira 70 peratus daripada kematian penduduk Palestin adalah wanita dan kanak-kanak, menurut angka rasmi. –AlHijrah Online


MAYAT LELAKI WARGA INDONESIA DALAM BUT KERETA, TUJUH LAGI DITAHAN

SHAH ALAM: Polis menahan tujuh lagi suspek bagi membantu siasatan berhubung penemuan mayat seorang lelaki warga Indonesia, dalam keadaan berbungkus dengan plastik hitam dan terikat dalam but sebuah kereta di tepi jalan berhampiran Taman Sri Orkid, Seksyen 30, di sini pada Selasa.

Timbalan Ketua Polis Daerah Shah Alam Supt Ramsay Anak Embol berkata kesemua suspek yang ditahan merupakan lelaki warga Indonesia, dan kini direman tujuh hari bermula hari ini.

Sebelum ini Bernama melaporkan, polis menahan empat suspek termasuk seorang wanita warga Indonesia bagi membantu siasatan berhubung penemuan mayat tersebut.

Kesemua suspek direman sehingga 10 Julai itu, disiasat mengikut Seksyen 302 Kanun Keseksaan selain motif kejadian dipercayai berpunca daripada rasa cemburu.

Polis menerima laporan berhubung penemuan mayat itu, selepas orang awam yang melalui kawasan berkenaan tercium bau busuk daripada sebuah kereta Honda City berwarna hitam, yang dikatakan berada di lokasi itu selama beberapa hari.–AlHijrah Online


Krisis pelarian di Yaman, satu sejarah hitam buat dunia peradaban moden

SANA’A dahulunya adalah sebuah bandar metropolitan yang juga merupakan ibu negeri Yaman dengan penduduk mencecah 4 juta orang, jauh melebihi populasi Kuala Lumpur yang hanya sekitar 1.7 juta. Namun konflik peperangan telah membawa kehancuran terhadap kemakmuran bandar tersebut, di mana ramai rakyatnya telah melarikan diri dan hidup sebagai pelarian. Antara kem pelarian yang terdapat di sekitar bandar Sana’a ini adalah kem Darwan dan Azroqoin.

Kem Azroqoin ini ditempatkan di sebalik kawasan
pembuangan sampah. Lokasi ini dipilih kerana kawasan pembuangan tersebut
menjadi tempat mereka mencari bahan buangan yang masih boleh digunakan, dan di
kala mendesak, untuk mencari sesuap makanan.

Pada ketika ini, kem ini yang menempatkan 65
keluarga mendapat bantuan bekalan bahan makanan asas dan air bersih melalui
sumbangan orang ramai dan NGO. Salah seorang penghuni di kem tersebut, Samir
Salim memaklumkan, dia bersama tujuh orang ahli keluarga telah lari dari tempat
tinggal asalnya di Taiz akibat peperangan yang meletus di kawasan tersebut.

Ketika kunjungan kami pada jam 9:30 pagi, dia
memaklumkan bahawa keluarganya belum bersarapan kerana hanya makan sekali
sehari pada waktu tengah hari, itu pun hanya nasi berlaukkan kentang dan
tomato. Beliau penuh sebak menceritakan ketika mereka sekeluarga putus bekalan
makanan dan terpaksa mengikat perut dan mengemis.

Beliau turut berkongsi kesedihan kerana
saudara-maranya terpisah akibat perang yang tak berkesudahan dan beliau
berharap agar peperangan ini dapat segera dihentikan supaya anak-anaknya boleh
kembali ke sekolah dan mendapat pendidikan yang sempurna.

Kem Darwan pula terletak jauh sedikit ke kawasan
pedalaman. Untuk sampai ke sini, perlu melalui satu sekatan tentera yang sangat
ketat. Kem tersebut yang dibina hanya sekitar satu kilometer dari sebuah pasar
menjadi tempat tinggal buat kira-kira 400 keluarga pelarian.

Amin Sabit berumur 35 tahun, yang telah mendiami
kem tersebut sejak lebih empat tahun yang lalu memaklumkan, dia bersama isteri
dan 4 orang anak telah mengambil keputusan untuk lari ke situ setelah tempat
tinggal asalnya, Saadah telah rosak teruk akibat serangan bom oleh jet pejuang.

Di dalam serangan tersebut dia telah kehilangan dua
orang abangnya. Pada masa kini dia telah menggunakan duit simpanannya untuk
menyewa sebuah rumah di Bandar Sana’a bagi menempatkan ibunya dan anak-anak
abangnya sedangkan dia sendiri duduk di khemah pelarian itu.

Biarpun mereka ini bergelar pelarian, kem mereka
yang terletak hampir dengan kawasan konflik menjadikan bantuan sukar untuk
sampai kepada mereka. Sempadan yang dibuka kepada orang awam yang terdekat
adalah melalui Salalah, Oman. Satu perjalanan yang jaraknya hampir 2000
kilometer. Diburukkan lagi dengan keadaan infrastruktur yang tidak sempurna,
perjalanan ini mengambil masa lebih 40 jam.

Perjalanan melalui laluan udara juga tidak banyak
membantu, lapangan terbang terdekat adalah di Sayun, sebuah bandar yang
terletak 900 kilometer dari Sana’a. Kehidupan mereka diancam kematian akibat
wabak penyakit cholera dan malnutrisi. Kematian akibat malnutrisi sahaja telah
meragut nyawa hampir 85,000 kanak-kanak Yaman dan sekiranya tidak dibantu,
bakal menjemput lagi 17 juta orang rakyat Yaman.

Angka UNHCR menganggarkan pada masa kini terdapat dua
juta rakyat Yaman yang hidup sebagai pelarian sama ada di negara sendiri atau
negara jiran. Kehidupan pelarian yang serba daif ini adalah kesan langsung
daripada peperangan yang telah memecah belahkan negara Yaman itu sendiri.

Konflik ini akan menjadi satu sejarah hitam buat dunia peradaban moden sekiranya komuniti antarabangsa mengambil sikap berdiam diri tanpa menyalurkan sebarang bantuan kepada mereka.

*Abdullah Sadzik merupakan jurufoto dan aktivis NGO Al-Ain yang sedang memberikan khidmat kemanusiaan di Yaman.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


Pelancong tak perlu cop pasport bila berlepas dari Singapura

SINGAPURA – Mulai 22 April, pelancong asing yang berlepas dari republik ini tidak perlu lagi mendapatkan pengesahan pelepasan imigresen atau cop tarikh pelepasan dalam dokumen perjalanan mereka.

Pihak Berkuasa Imigresen dan Pusat Pemeriksaan (ICA) dalam catatan di
 laman sesawangnya hari ini berkata langkah itu adalah sebahagian
daripada usaha berterusan untuk memperkemas prosedur di pusat
pemeriksaan dan mempercepat proses pelepasan imigresen.

ICA berkata untuk memperkemas lagi proses pelepasan dan menjadikannya lebih  efisien, “semua pelancong asing yang berlepas dari Singapura melalui kaunter yang dikendalikan pegawai imigresen tidak perlu lagi mendapatkan pengesahan pelepasan dalam pasport mereka apabila meninggalkan Singapura dari 22 April 2019”.

Sebelum ini, semua pelancong asing yang berlepas dari Singapura perlu  mendapatkan cop tarikh pelepasan dalam pasport mereka oleh pegawai  imigresen di kaunter.

Sejak September 2016, ICA berkata pelancong asing yang mendaftar cap jari mereka melalui sistem BioScreen apabila  tiba di negara ini layak menggunakan lorong automatik apabila meninggalkan Singapura.

Mereka tidak menerima pengesahan pelepasan imigresen apabila menggunakan lorong automatik, katanya. – SINAR HARIAN


EMPAT SEKELUARGA NYARIS MAUT KERETA TERBAKAR

BUTTERWORTH: Sepasang suami isteri bersama dua anak mereka nyaris maut selepas kereta Perodua Alza baharu yang dinaiki mereka terbakar dalam kejadian di susur masuk di Plaza Tol Jambatan Pulau Pinang, di sini hari ini.

Pasangan suami isteri berusia lingkungan 20-an yang kedua-duanya dipercayai Orang Kurang Upaya (OKU) bisu itu bersama anak lelaki, 2, dan perempuan berumur tiga tahun dalam perjalanan dari Alma, dekat sini ke Relau.

Mereka sekeluarga sempat menyelamatkan diri sebaik menyedari kereta yang dinaiki terbakar dengan berhenti di tepi jalan dan keluar dari kenderaan terbabit.

Pegawai Operasi Bomba Jabatan Bomba dan Penyelamat Malaysia (JBPM) Pulau Pinang Shahrul Munawer Taharem berkata pihaknya menerima panggilan kecemasan pada 2.24 petang memaklumkan kejadian itu.

“Apabila pihak bomba tiba di lokasi mendapati kereta itu sedang terbakar dan api marak manakala pemandu dan tiga penumpang telah berjaya menyelamatkan diri sebelum kami tiba di situ.

“Kami menjalankan kerja pengawalan dan pemadaman, api berjaya dipadam sepenuhnya pada 2.44 petang dan kereta itu terbakar lebih 95 peratus. Punca kebakaran masih dalam siasatan,” katanya di sini hari ini.–AlHijrah Online


EBIT LEW MENGAKU TIDAK BERSALAH ATAS 11 PERTUDUHAN BERKAIT GANGGUAN SEKSUAL

TENOM: Pendakwah Ebit Irawan Ibrahim Lew atau Ebit Lew mengaku tidak bersalah terhadap 11 pertuduhan berkaitan gangguan seksual di Mahkamah Litar di Pejabat Daerah Tenom, Sabah hari ini.

Ebit, 37, membuat pengakuan tidak bersalah itu selepas pertuduhan terhadapnya dibacakan di hadapan Majistret Nur Asyraf Zolhani.

Ebit didakwa mengikut Seksyen 509 Kanun Keseksaan yang memperuntukkan hukuman penjara sehingga lima tahun, denda atau kedua-duanya dalam semua 11 pertuduhan terbabit.

Nur Asyraf kemudian menetapkan 20 April hingga 23 April depan sebagai tarikh perbicaraan dan Ebit dibebaskan dengan jaminan RM1,000 bagi setiap pertuduhan bersama dua penjamin.

Pendakwaan dikendalikan Pengarah Pendakwaan Negeri Sabah, Muhammad Ilmami Ahmad dengan dibantu Timbalan Pendakwa Raya, Azreen Yas Mohamad Ramli, manakala Ebit diwakili peguam Mohamed Zairi Zainal Abidin.

Sementara itu, Pengarah Siasatan Jenayah Bukit Aman Datuk Seri Abd Jalil Hassan mengesahkan pihaknya menyiasat dan menjalankan pertuduhan terhadap Ebit susulan laporan polis yang dibuat mangsa.

“Sebanyak 11 pertuduhan telah dituduh di bawah Seksyen 509 Kanun Keseksaan iaitu membuat penghantaran gambar dan perkataan lucah dengan maksud mengaibkan kehormatan seseorang melalui aplikasi Whatsapp.

“Kesemua pertuduhan-pertuduhan adalah bagi kesalahan yang didakwa berlaku di daerah Tenom, Sabah antara Mac 2021 hingga Jun 2021 terhadap seorang perempuan,” katanya dalam sidang media, hari ini.–AlHijrah Online


GELANDANGAN MAUT GANTUNG DIRI DALAM SURAU

MERSING: Seorang gelandangan ditemui tidak bernyawa selepas dipercayai menggantung diri di sebuah surau di Jalan Ismail, di sini pagi tadi.

Ketua Polis Daerah Mersing Supt Cyril Edrward Nuing berkata, kejadian berlaku kira-kira jam 8 pagi tadi melibatkan mangsa seorang lelaki disyaki warga tempatan ditemui meninggal dunia di lokasi kejadian oleh pekerja pembersihan semasa melakukan kerja-kerja pembersihan di surau tersebut.

“Mangsa merupakan seorang gelandangan dan semasa ditemui tiada sebarang pengenalan diri dijumpai bersama mangsa.

“Siasatan awal polis di tempat kejadian mendapati tiada unsur jenayah ke atas mangsa,” katanya seperti dilapor Kosmo.

Ujarnya, mayat mangsa telah dihantar ke unit forensik Hospital Daerah Mersing bagi tujuan pemeriksaan dan bedah siasat.

Kes tersebut diklasifikasikan sebagai mati mengejut dan polis menyeru orang awam yang mempunyai maklumat berkenaan kejadian tersebut boleh hubungi pegawai penyiasat Inspektor Mohd Farhan Adleed Zukefly di talian 0137495395 bagi membantu siasatan.—AlHijrah Online


KEDUTAAN MALAYSIA TERUS PANTAU BAKI RAKYAT MALAYSIA DI WUHAN

KUALA LUMPUR: Pihak kedutaan terus memantau rakyat Malaysia yang masih berada di Wuhan dan tidak menyertai misi pulang ke negara ini susulan penularan wabak 2019 Novel Koronavirus di China ketika ini, kata Duta Besar Malaysia ke China, Raja Datuk Nushirwan Zainal Abidin.

Nushirwan berkata, 34 rakyat Malaysia yang tidak menyertai misi pulang itu, sebilangannya dikenaplasti kerana faktor logistik selain ada memilih untuk tidak pulang ke tanah air.

“Untuk yang tidak mahu pulang, itu pilihan mereka, kita terus memantau keadaan mereka di sana menerusi aplikasi media sosial we-chat dan setakat ini keadaan mereka adalah baik,” katanya ketika dihubungi Bernama di sini hari ini.

Katanya, sekretariat sementara yang ditubuhkan di Wuhan telah ditutup dan pasukan peninjau yang dihantar telah dipanggil semula ke kedutaan kerana tidak mahu mereka terdedah terlalu lama dengan keadaan di wilayah Hubei itu.

Dalam pada itu, pihak kedutaan masih menjalankan proses mengesan warganegara Malaysia yang berada di China dengan menggalakkan mereka mendaftar di pejabat konsulat Malaysia di negara itu.         —

Nushirwan berkata, pihaknya juga mengadakan perbincangan bagi mencari mekanisme berkesan untuk terus memantau rakyat Malaysia terutama di wilayah teruk terjejas dengan wabak itu.

Dalam pada itu, beliau melahirkan rasa syukur dengan kejayaan misi membawa pulang 133 warga Malaysia dari Wuhan yang selamat tiba di Lapangan Terbang Antarabangsa Kuala Lumpur (KLIA) awal pagi ini.

“Proses itu tersebut berjalan lancar dengan kerjasama baik di antara kedua-dua kerajaan. Perbualan telefon di antara menteri luar negeri (Datuk Saifuddin Abdullah) dengan rakan sejawat dari China pada hari Sabtu telah banyak membantu menjayakan usaha ini,” katanya.

Pesawat khas yang digunakan dalam misi membawa pulang 133 rakyat Malaysia dari Wuhan itu mendarat di KLIA pukul 5.57 pagi ini.

Pesawat AirAsia, yang dalam Misi Bantuan Kemanusiaan dan Bencana (HADR) yang digerakkan kerajaan Malaysia, membawa pulang 107 individu yang terkandas di wilayah Hubei, terdiri daripada 88 rakyat Malaysia dan 19 lagi adalah pasangan serta anak mereka yang bukan warganegara.

Turut serta dalam penerbangan yang berlepas dari Lapangan Terbang Antarabangsa Tianhe, Wuhan adalah enam pegawai Kedutaan Besar Malaysia di Beijing, lapan petugas misi dan 12 kru penerbangan.

Dalam satu kenyataan Timbalan Perdana Menteri Datuk Seri Dr Wan Azizah Wan Ismail berkata daripada 107 yang dibawa pulang dari Wuhan, dua orang tidak melepasi tapisan kesihatan dan dihantar ke Hospital Kuala Lumpur (HKL).

Menteri Kesihatan Datuk Seri Dr Dzulkefly Ahmad dalam sidang media hari ini mengesahkan kes pertama warganegara Malaysia positif dijangkiti Koronavirus melibatkan seorang lelaki berusia 41 tahun.

Dalam sidang media sama, Dr Dzulkefly juga mengesahkan satu lagi kes positif melibatkan lelaki warganegara China menjadikan kes positif virus itu di negara ini berjumlah 10 kes setakat ini. — BERNAMA


IBU, BAYI DUA BULAN MAUT DIBUNUH SUAMI

JOHOR BAHRU: Seorang wanita dan bayinya berusia dua bulan maut dipercayai dibunuh suaminya, di sebuah rumah di Kampung Bakar Batu, di sini hari ini.

Ketua Polis Daerah Johor Bahru Selatan ACP Raub Selamat berkata, mangsa yang berusia 26 tahun dan bayinya ditemui berlumuran darah di hadapan pintu rumah mereka selepas dilapor penduduk setempat.

Ujar Raub, polis berjaya menangkap suspek berusia 24 tahun di kawasan Permas Jaya dan merampas sebilah pisau pemotong daging serta sebuah motosikal berwarna merah.

“Suspek yang ditahan dipercayai dalam keadaan berbogel menunggang motosikal seperti yang ditularkan dalam media sosial.

“Kes disiasat di bawah Seksyen 302 Kanun Keseksaan dan boleh dihukum mati jika didapati bersalah,” katanya dalam satu kenyataan, hari ini.

Sementara itu, mayat mangsa dibawa ke Hospital Sultanah Aminah bagi proses bedah siasat.

Memetik laporan BERNAMA, bapa mentua lelaki itu yang berumur 58 tahun ketika ditemui di tempat kejadian berkata beliau hanya tahu mengenai kejadian itu pada kira-kira pukul 12.30 tengah hari tadi selepas dihubungi ahli keluarganya, sebelum terus bergegas ke rumah anak ketiganya itu.

Beliau berkata sebaik tiba di lokasi kejadian, beliau melihat anak perempuannya yang berumur 26 tahun terbaring berlumuran darah di pintu hadapan rumah, manakala cucunya dikendong seorang jururawat.

“Saya nampak ada kesan seperti kelaran di leher mereka, kemudian polis tiba beberapa minit kemudian,” katanya dan menambah sebelum kejadian, beliau difahamkan jiran berdekatan mendengar anak dan menantunya bertengkar.

Beliau berkata anaknya telah berkahwin tahun lepas dan majlis persandingan dijadualkan berlangsung pada 24 Julai ini.

“Anak saya kerja separuh masa pembuat kuih-muih, boleh dikatakan setiap hari saya jumpa dan kali terakhir adalah semalam, gelagat dia juga seperti biasa ceria sahaja. Sepanjang dia berkahwin ini tidak ada pula dia kongsi ada masalah (rumah tangga) atau tidak,” katanya.–AlHijrah Online


PEMANDU DISERANG SAWAN, LANGGAR TUJUH KENDERAAN TERMASUK PEJALAN KAKI

PONTIAN: Seorang pemandu dipercayai diserang sawan sebelum melanggar tujuh kenderaan dan seorang pejalan kaki di Jalan Permata 4, Pekan Nanas, di sini pagi tadi.

Ketua Polis Daerah Pontian Supt Mohammad Shofee Tayib berkata, kejadian melibatkan tujuh kenderaan (lima motosikal dan dua kereta) yang diletakkan di tepi jalan mengalami kerosakan selepas dilanggar, kira-kira jam 7.10 pagi tadi.

Pelanggaran itu juga menyebabkan seorang pejalan kaki yang merupakan seorang wanita mengalami kecederaan di bahagian leher.

“Kemalangan dipercayai berlaku apabila sebuah Toyota Vios dari arah Pekan Nanas ke Johor Bahru hilang kawalan dan melanggar tujuh kenderaan dan seorang pejalan kaki.

“Pemandu wanita berusia 25 tahun yang dipercayai diserang sawan ketika dalam perjalanan pulang ke rumahnya di Taman Kota Masai, Pasir Gudang,” katanya.

Bagaimanapun, pemandu terbabit tidak mengalami sebarang kecederaan akibat kemalangan.

Mohammad Shofee berkata, mangsa yang cedera dihantar ke Hospital Pontian untuk rawatan dan kes disiasat mengikut Seksyen 41 (1) Akta Pengangkutan Jalan (APJ) 1987.—AlHijrah Online


KEPALA AIR KEMAMAN: MANGSA MAUT MERUPAKAN IBU DAN ANAK, LAPAN LAGI MASIH HILANG

KUALA TERENGGANU: Polis mengesahkan dua mangsa maut yang ditemukan selepas kejadian kepala air di Jeram Mawar, Air Putih di Kemaman merupakan ibu dan anak, manakala lapan individu lagi masih hilang.

Ketua Polis Daerah Kemaman Supt Hanyan Ramlan berkata setakat ini, sembilan mangsa disahkan daripada keluarga yang sama, manakala identiti seorang lagi masih belum dikenal pasti.

“Mayat pertama yang ditemukan dikenali Azizah Eiyi, 40, manakala mayat kedua ialah anak mangsa Muhammad Zulqarnain Haikal Karim, 11. Identiti mereka disahkan selepas pengecaman mayat dibuat.

“Identiti tujuh lagi mangsa daripada keluarga berkenaan yang berasal dari Felda Lepar Hilir, Kuantan, Pahang telah dikenal pasti dan butiran mangsa akan dimaklumkan esok,” katanya ketika dihubungi Bernama malam ini.

Beliau berkata operasi mencari dan menyelamat telah dihentikan pada pukul 6 petang tadi atas faktor cuaca dan akan disambung semula pada 8 pagi esok.

Petang tadi media melaporkan 10 individu dipercayai lemas akibat dihanyutkan arus deras dalam kejadian kepala air ketika berkelah di kawasan rekreasi itu.

Dua mayat pertama iaitu Azizah ditemukan orang ramai di tebing sungai berhampiran Kubur Kampung Laut manakala Muhammad Zulqarnain Haikal dijumpai di atas kayu di tebing sungai menuju ke Tasik Hutan Sungai Air Putih pada pukul 12.45 tengah hari.

Pemantauan polis di lokasi kejadian turut menemukan sebuah kereta jenis Proton Gen2 dan sebuah motosikal jenis SYM kira-kira dua kilometer dari lokasi penemuan mayat kedua.–AlHijrah Online


DAKWAAN WABAK PERTUSSIS MEMBURUK KETERLALUAN

KUANTAN: Wabak batuk kokol atau pertussis yang berlaku di Rompin terkawal dan tiada kes baharu dikesan buat masa ini.

Perkara itu disahkan pengarah Jabatan Kesihatan Negeri Pahang (JKP), Datuk Dr Nor Azimi Yunus, beliau pada masa sama turut mendesak orang ramai menghentikan sebarang bentuk penyebaran berita palsu, berkait wabak berkenaan.

Menurut Nor Azimi rantaian sesuatu wabak boleh dikatakan putus sepenuhnya jika tiada kes baru berlaku dalam tempoh dua minggu daripada kes terakhir dikesan.

“Andai kata tiada kes terbaru dikesan 14 hari selepas kes yang terakhir, jadi kita jangkakan wabak pertussis di Kampung Bahagia, Rompin ini akan tamat pada 29 Ogos 2023.

“Saya juga ingin memberitahu atau meminta kepada semua netizen supaya tidak memberikan atau pun tidak menokok tambah kenyataan yang keterlaluan seperti berlaku wabak yang besar di Rompin, tidak boleh datang ke Rompin, jangan datang ke Pahang dan sebagainya.

“Saya rasa kenyataan itu ditokok tambah dan perkara itu tidak sepatutnya berlaku kerana wabak pertussis di Kampung Bahagia, Rompin adalah terkawal,” katanya pada Selasa.

Sebelum ini, tular di media sosial yang mendakwa penyakit tersebut menjadi ancaman yang lebih teruk selepas wabak COVID-19 dan orang ramai dinasihatkan agar tidak datang ke daerah Rompin bagi mengelak dijangkiti penyakit berkenaan.

Kenyataan berbaur negatif di kongsi netizen selepas satu notis makluman pengisytiharan wabak pertussis yang dikeluarkan Pejabat Kesihatan Daerah Kuala Rompin bertarikh 14 Ogos lalu.

Nor Azimi memaklumkan kes di rompin itu berlaku kepada tiga individu dalam satu keluarga di kampung bahagia Rompin.

Jelasnya, menjadi amalan pihak kesihatan melabelkan sebagai wabak sekiranya terdapat dua atau lebih kes sama dalam satu lokaliti dan sebagainya kes lain seperti denggi.

Tambah Nor Azimi, selepas tiga individu disahkan dijangkiti penyakit terbabit, pihaknya telah pemeriksaan tapisan lebih 370 individu namun, tiada kes baharu dikesan. — AlHijrah Online


EMPAT KAKITANGAN PERUBATAN AWAM DITAHAN KES RASUAH URUS MAYAT

SEREMBAN: Empat kakitangan perubatan awam ditahan Suruhanjaya Pencegahan Rasuah Malaysia (SPRM) Negeri Sembilan disyaki meminta dan menerima rasuah berjumlah kira-kira RM11,000.

Suspek merupakan tiga lelaki dan seorang wanita berusia antara 30-an hingga 50-an itu didakwa menerima rasuah antara RM100 hingga RM600 sebagai balasan menawarkan kerja pengurusan mayat bukan Islam di sebuah hospital di negeri ini.

Memetik laporan Berita Harian, kesemua suspek ditahan antara kira-kira jam 4 petang hingga 7 malam tadi di pejabat SPRM Negeri Sembilan ketika hadir memberi keterangan.

“Kesemua mereka bertugas di hospital sama dipercayai menerima rasuah membabitkan kira-kira 42 transaksi bank daripada dua syarikat yang menawarkan perkhidmatan pengurusan mayat antara 2022 hingga 2023,” katanya.

Sementara itu, Pengarah SPRM Negeri Sembilan, Awgkok Ahmad Taufik Putra Awg Ismail, ketika dihubungi mengesahkan penahanan itu dan berkata kes disiasat di bawah Seksyen 17(a) Akta SPRM 2009.

Beliau berkata, keempat-empatnya akan dibawa untuk tujuan permohonan reman di Mahkamah Majistret Jenayah Seremban pada Selasa.–AlHijrah Online


PANDU SECARA LAJU PUNCA UTAMA KEMALANGAN BABITKAN BAS EKSPRES DI KELANTAN

KOTA BHARU: Sikap pemandu yang memandu melebihi had laju ditetapkan merupakan penyebab utama kemalangan membabitkan bas ekspres di Kelantan, kata Ketua Jabatan Siasatan dan Penguatkuasaan Trafik Kelantan Supt Shuhaimi Jusoh.

Beliau berkata setakat 1 Jan hingga 10 Mei lepas sebanyak 12 kesalahan telah dikenal pasti melibatkan pemandu bas ekspres yang memandu melebihi had laju terutama ketika melalui kawasan jalan lurus dan tidak banyak kenderaan.

“Tabiat pemanduan laju ini adalah kesalahan serius kerana ia bukan sahaja melibatkan pemandu itu sendiri malah mengundang risiko kepada penumpang yang dibawa.

“Hasil pemerhatian dilakukan juga kita mendapati terdapat pemandu bas yang tujuh kali melakukan kesalahan yang sama dan berulang iaitu memandu secara laju,” katanya.

Beliau berkata demikian kepada pemberita selepas majlis Pelancaran Program Pemandu Berhemah Sani Express di Pejabat Sani Express Sdn Bhd, dekat Kampung Tiong Kubang Kacang, di sini hari ini, yang turut dihadiri Pengarah Urusan Sani Express Sdn Bhd Wan Mohd Iskandar Salleh.

Untuk rekod tahun lepas, Shuhaimi berkata sebanyak 33 kesalahan direkodkan melibatkan pemandu bas dengan melakukan pelbagai kesalahan seperti memandu melebihi had laju ditetapkan, tiada lesen memandu, lesen tamat tempoh dan memotong di garisan berkembar.

“Saya harap pemandu bas ekspres di Kelantan dapat memandu secara berhemah dan mematuhi undang-undnag yang ditetapkan agar tidak membahayakan nyawa penumpang dan pengguna jalan raya yang lain.–AlHijrah Online


Kuarters KTMB Bangsar terbakar

BANGSAR – 10 unit rumah di Rumah Panjang di Kuarters KTMB Jalan Lengkok Abdullah Bangsar, Kuala Lumpur terbakar pagi ini.

Bagaimanapun, tiada kemalangan jiwa berlaku dalam insiden berkenaan.

Jabatan Bomba dan Penyelamat dalam satu kenyataan berkata, hasil pemeriksaan lanjut selepas kebakaran berjaya dipadamkan, bomba mendapati tiada kecederaan dan kemalangan jiwa berlaku.

“Kebakaran melibatkan kuarters KTMB yang diperbuat daripada kayu.

“Keluasan kebakaran 100 meter persegi dan dianggarkan 10 unit rumah terbakar daripada 15 unit rumah,” katanya.

Kenyataan itu berkata, kebakaran itu juga telah merebak ke rumah flat bersebelahan iaitu Flat Sri Pahang di tingkat 7 bagaimanapun berjaya dipadamkan.

Sebelum itu, Pusat Gerakan Operasi Kuala Lumpur terima panggilan kecemasan melalui talian MERS999 pada jam 10.03 pagi dan seterusnya menggerakkan jentera dari Balai Bomba dan Penyelamat (BBP) Pantai,  BBP Hang Tuah, BBP Taman Tun, BBP Sentul dan BBP Seputeh yang diketuai Pegawai Bomba Kanan II, Ramli Mohammad.


DAKWAAN MAYAT COVID-19 MASIH HIDUP PALSU – HKL

KUALA LUMPUR: Hospital Kuala Lumpur (HKL) menafikan mesej tular mendakwa terdapat mayat pesakit COVID-19 yang telah disahkan meninggal dunia oleh doktor namun didapati masih hidup semasa di lokasi pengebumian.

Pasukan Respons Pantas Kementerian Komunikasi dan Multimedia (KKMM) berkata, HKL menjelaskan bahawa tiada kejadian berlaku seperti dakwaan mesej tular berkenaan.

“Orang ramai dinasihatkan supaya tidak mempercayai mesej itu dan berhenti daripada menyebarkan maklumat palsu yang boleh menimbulkan kekeliruan dan keresahan dalam kalangan masyarakat,” dalam satu kenyataan, malam tadi.

Sebelum ini, tular mesej yang mendakwa seorang pesakit COVID-19 yang disahkan meninggal dunia oleh doktor yang bertugas di wad Unit Rawatan Rapi (ICU) didapati masih hidup semasa di lokasi pengebumian dan seterusnya dibawa kembali ke HKL untuk rawatan.–AlHijrah Online


SEMUA PIHAK PERLU HORMAT INSTITUSI RAJA, KUASA RAJA TIDAK WAJAR DIPERTIKAI – PEMANGKU RAJA PAHANG

KUANTAN: Institusi Raja hendaklah dipelihara dan dikekalkan sebagai salah satu kuasa semak dan imbang terakhir untuk rakyat dan negara.

Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah bertitah, raja pemerintah juga diberi tanggungjawab dalam Perlembagaan untuk memberi naungan saksama kepada setiap warganegara tanpa mengira kaum, agama dan fahaman politik.

“Institusi raja mengatasi garis politik yang kekal bertindak tidak berpihak atau ‘non-partisan’ dan boleh bertindak sebagai penimbang tara sekiranya timbul pertelingkahan politik kepartian yang boleh menggugat kestabilan negara.

“Ahli politik juga tidak boleh berselindung atau menggunakan institusi raja untuk kepentingan politik mana-mana pihak,” titah baginda semasa merasmikan Persidangan Speaker-speaker Parlimen dan Dewan Undangan Negeri Seluruh Malaysia 2021 di Wisma Sri Pahang di sini hari ini.

Persidangan yang berlangsung secara dalam talian itu juga dihadiri Menteri Besar Pahang, Datuk Seri Wan Rosdy Wan Ismail dan Yang Dipertua Dewan Rakyat, Datuk Azhar Azizan Harun.

Tengku Hassanal juga bertitah perkenan raja pemerintah perlu dihormati sebagaimana yang diperuntukkan dalam Perlembagaan dan tidak boleh dianggap sebagai formaliti atau ‘ceremonial’ sahaja.

“Institusi raja di Malaysia hendaklah dihormati semua pihak. Kuasa raja pemerintah sebagaimana yang diperuntukkan dalam undang-undang tidak wajar dipertikaikan,” titah Tengku Hassanal.

Pada titah itu, Tengku Hassanal juga menasihatkan semua Yang Dipertua dewan Parlimen dan DUN negeri untuk menjalankan amanah dan tugas sebaik mungkin dengan berpandukan kepada pengalaman, pengetahuan dan integriti yang tinggi bagi menjamin persidangan berjalan telus, adil dan saksama.

“Yang Dipertua mempunyai peranan penting bagi memastikan perdebatan badan legislatif berjalan dengan tertib, sopan dan teratur seperti ‘standing orders’ (peraturan majlis mesyuarat) yang ditetapkan,” titah Tengku Hassanal.

Pada perkembangan lain, Tengku Hassanal bertitah Parlimen dan DUN sebagai badan legislatif yang terulung perlu berusaha memberi pandangan dan rujukan kepada generasi muda sebagai persediaan untuk mereka menggalas tanggungjawab tersebut.

Titahnya, walaupun pelaksanaan persidangan belia di peringkat Parlimen dan negeri diadakan, namun usaha berterusan atau keterlibatan dengan generasi belia perlu diteruskan supaya konsep raja berpelembagaan dan demokrasi berparlimen difahami serta dihayati generasi muda.—AlHijrah Online / BERNAMA


GUNA 3 JENGKAUT, 4 LORI BERSIHKAN LUMPUR BANJIR DI RUMAH

HULU TERENGGANU: Seorang penduduk di Kampung Belukar Bukit, di sini terpaksa menggunakan tiga buah jengkaut dan empat buah lori bagi membersihkan kawasan rumahnya yang dipenuhi kayu dan lumpur akibat banjir luar biasa pada Ahad lalu.

Elmin Nawang, 43, berkata, walaupun menggunakan jentera-jentera berkenaan namun jumlah kayu hanyut yang terlalu banyak serta berlumpur akan mengambil masa yang lama untuk dibersihkan.

Katanya jengkaut dan lori tersebut disediakan oleh pelbagai pihak termasuk rakan-rakan, orang kampung dan beberapa sukarelawan yang membantu.

Ujar Elmin, sejak dari semalam banyak lori berulang-alik mengangkut kayu yang berselerakan, namun sehingga ke hari ini masih belum selesai.

Elmin berkata rumah yang didiami bersama ibunya Endon Ismail, 67, dan ayahnya Nawang Mohamad, 70, sejak 15 tahun lalu ditenggelamkan lumpur yang setinggi hampir dua meter.

Katanya, amat mustahil untuk membersihkan keseluruhan rumah tersebut kerana lumpur serta pasir telah menjadi keras dan bercadang untuk membina rumah baru.

Banjir pada 11 pagi Ahad lepas katanya berlaku dengan pantas bersama arus deras dan lumpur serta kayu-kayu dari bukit mengalir ke Sungai Kilang di belakang rumahnya.

Namun dia bersyukur kerana ketika kejadian ibu bapa dan ahli keluarganya telah keluar untuk berlindung di rumah jiran setelah hujan lebat turun tanpa henti.

Katanya, mereka kini menumpang di rumah ibu saudara dan tidak pasti sehingga bila memandangkan kerja-kerja pembersihan akan mengambil masa yang lama. –AlHijrah Online


ARAB SAUDI GANTUNG SEMENTARA KEMASUKAN JEMAAH UMRAH KE TANAH SUCI

KUALA LUMPUR: Kerajaan Arab Saudi mengenakan larangan sementara kemasukan jemaah umrah ke tanah suci berkuatkuasa serta merta bagi membendung penularan Covid-19.

Kementerian Luar Arab Saudi dalam kenyataan awal pagi tadi waktu Malaysia berkata, langkah pencegahan itu sejajar dengan usaha Pertubuhan Kesihatan Sedunia (WHO) menangani penularan wabak penyakit itu.

Penggantungan sementara itu turut membabitkan pengeluaran visa pelancong ke Arab Saudi.

“Bagaimanapun, pengecualian (keluar masuk) diberikan kepada warga Arab Saudi yang berada di luar negara atau warga negara GCC (Majlis Kerjasama Teluk) yang ingin pulang ke negara mereka,” kata kenyataan Kementerian Luar Arab Saudi.

Arab Saudi juga tidak menyatakan secara jelas mengenai tempoh larangan sementara ke tanah suci itu.

Timbalan Presiden Persatuan Syarikat Pengendalian Pelancongan Bumiputera Malaysia (BUMITRA), Harun KC Ahmmu dalam reaksi segera berkata, pihaknya melihat penggantungan sementara kemasukan jemaah umrah ke tanah suci itu langkah proaktif membendung penularan Covid-19 dalam kalangan umat Islam.

“Kita akan menunggu arahan dari Arab Saudi dari semasa ke semasa berhubung penggantungan sementara kemasukan jemaah umrah ini,” katanya dihubungi AlHijrah Online hari ini.

Harun turut menasihatkan syarikat dan ejen pelancongan untuk menghubungi jemaah umrah terjejas supaya tidak panik dan bimbang serta berunding dengan syarikat penerbangan berhubung larangan sementara itu. — AlHijrah Online/Syed Azwan Syed Ali


KPDNHEP Johor siasat ‘logo halal’ gula-gula ‘ghost smoke’

JOHOR BAHRU – Kementerian Perdagangan Dalam Negeri dan Hal Ehwal Pengguna
(KPDNHEP) Johor kini menyiasat keraguan pada ‘logo halal’ yang terdapat pada
kotak bungkusan gula-gula “ghost smoke cool fruit powder”.

Penemuan itu dibuat susulan rampasan oleh pejabat kementerian berkenaan
di sebuah syarikat pemborong makanan, kelmarin.

Rampasan dilakukan ketika siri pemeriksaan ke atas premis-premis
seumpamanya, berhampiran sekolah-sekolah di sekitar Masai.

Berdasarkan maklumat diterima, murid sekolah dengan mudahnya memperoleh
gula-gula tersebut dengan harga semurah 50 sen seunit.

Siasatan dijalankan di bawah Seksyen 5, Akta Perihal Dagangan 2011 dan
jika disabit kesalahan, peniaga boleh didenda tidak lebih 250 ribu ringgit bagi
satu pertubuhan perbadanan. Sebaliknya, jika peniaga bukan satu pertubuhan
perbadanan, dia boleh didenda tidak melebihi 100 ribu ringgit atau penjara
tidak lebih tiga tahun atau kedua-duanya sekali.

Terdahulu, Menteri Kesihatan, Datuk Seri Dr Dzulkefly Ahmad melalui Bahagian
Kualiti dan Keselamatan Makanan di bawah kementerian berkata mereka sedang
menyiasat perkara itu secara menyeluruh dan akan bekerjasama dengan Kementerian
Perdagangan Dalam Negeri dan Hal Ehwal Pengguna (KPDNHEP).

Mohd Hairul Anuar turut meminta kerjasama orang awam untuk menyalurkan
aduan di talian WhatsApp KPDNHEP di talian 019-2794317.


Hantar segera pakar pemakanan ke Kuala Koh

KUALA LUMPUR – Pakar Kesihatan, Dr Zubaidi Ahmad menyarankan agar kerajaan segera menghantar pakar pemakanan ke kawasan Orang Asli di Kuala Koh, Gua Musang bagi mengekang penularan penyakit radang paru-paru atau Pneumonia dalam kalangan komuniti itu.

Ini berikutan pengamatan beliau tentang kemungkinan tahap nutrisi yang rendah menjadi penyebab mudahnya penularan penyakit Pneumonia dalam kalangan Orang Asli di kawasan berkenaan.

Selain itu beliau juga menjangka wujudnya jangkitan kuman yang menyebabkan daya tahan mereka cepat menjadi lemah dan rendah.

Menurut beliau, Pneumonia juga berlaku di bandar, namun tidak kerap dan jarang berlaku kerana daya tahan penduduk bandar tinggi.

“Jadi saya fikir Orang Asli di kawasan berkenaan kemungkinan daya tahan mereka rendah disebabkan oleh gaya pemakanan yang tidak seimbang, tidak sihat jadi mungkin mereka tidak dapat cukup nutrisi walaupun mereka makan tetapi mereka tidak cukup nutrisi yang seimbang, sebab itulah pakar pemakanan perlu segera melihat perkara ini,” katanya kepada Sinar Harian.

Beliau berkata demikian ketika mengulas tragedi kematian akibat radang paru-paru dalam kalangan Orang Asli di Sungai Koh.

Mengulas  lanjut, Dr Zubaidi juga berpendapat punca berlakunya kejadian ini berkemungkinan kerana kekurangan pengetahuan mereka tentang gejala penyakit Pneumonia, sehingga tidak menyangka mereka sedang diserang penyakit itu.

Lokasi yang mungkin berjauhan dari pusat kesihatan juga merupakan faktor mereka tidak mendapatkan rawatan, atau merawat sendiri penyakit tersebut dengan cara konvensional tanpa mengetahui puncanya sehingga menyebabkan kematian.

Beliau yang sangat terkejut dengan jumlah kematian itu berharap perkara ini dipandang serius oleh semua pihak kerana sepatutnya perkara sebegini tidak sepatutnya berlaku pada zaman sekarang dengan adanya perubatan moden seperti antibiotik.

“Perkara ini boleh dikawal, mungkin perkara ini kita terlepas  pandang,” katanya lagi.


POLIS TENTERA RUSIA LAKUKAN RONDAAN DI SEMPADAN TURKI-SYRIA

MOSCOW : Polis tentera Rusia melakukan rondaan di sebahagian kawasan sempadan Turki-Syria selaras dengan satu memorandum yang dimeterai antara Ankara dan Moscow, lapor agensi berita Anadolu memetik kenyataan Kementerian Pertahanan Rusia pada Khamis.

“Pada 24 Okt, satu kolum polis tentera Rusia melakukan rondaan di laluan baharu di sempadan Syria-Turki.

“Jarak laluan rondaan dari bandar Qamishli di utara Syria hingga ke kawasan petempatan Abouda adalah bersamaan dengan lebih 60 kilometer (37 batu),” menurut kementerian itu.Kementerian itu berkata polis tentera membantu menyingkirkan elemen-elemen seperti kumpulan pengganas Unit Perlindungan Rakyat (YPG)/Parti Pekerja-Pekerja Kurdistan (PKK) dan senjata mereka ke kawasan yang mempunyai jarak 30 kilometer (18.6 batu) dari sempadan Syria-Turki.Pada 9 Okt, Turki telah melancarkan Operasi Peace Spring bagi menghapuskan pengganas dari utara Syria di kawasan timur Sungai Euphrates dalam usaha menjaga keselamatan di sempadan Turk, membantu kepulangan selamat pelarian Syria dan memastikan integriti wilayah Syria.Pada Selasa, Presiden Turki Recep Tayyip Erdogan dan rakan sejawatnya dari Rusia Vladimir Putin telah mengadakan pertemuan di pekan peranginan Sochi di Laut Hitam Rusia.Ankara dan Moscow telah mencapai satu kata sepakat yang menyaksikan pejuang YPG/PKK akan berundur sejauh 30 kilometer dari selatan sempadan Turki dengan utara Syria dalam tempoh 150 jam dan pasukan keselamatan dari Turki dan Rusia akan menjalankan rondaan di sana.

Dalam kempen keganasan lebih 30 tahun ke atas Turki, PKK yang disenaraikan sebagai sebuah pertubuhan pengganas oleh Turki, Amerika Syarikat dan Kesatuan Eropah, bertanggungjawab atas kematian 40,000 orang termasuk wanita, kanak-kanak dan bayi. YPG adalah cabang PKK di Syria. — BERNAMA


BELANJAWAN 2021: MASA UNTUK TERUS BEKERJA DEMI RAKYAT KHUSUSNYA UMAT ISLAM – ZULKIFLI

KUALA LUMPUR: Kelulusan Belanjawan 2021 untuk bacaan kali ketiga disambut dengan penuh rasa syukur oleh Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Ujar beliau, kini tiba masa untuk terus bekerja keras demi rakyat.

“Masa untuk terus menggiatkan usaha bekerja untuk rakyat, khususnya umat Islam.

“Saya akan uar-uarkan Kad Laporan Mac hingga Disember 2020 bagi agensi-agensi agama di bawah Jabatan Perdana Menteri sedikit masa lagi,” katanya menerusi ciapan di Twitter rasminya.

Beliau juga memaklumkan menerusi kad laporan itu, rakyat boleh menilai pencapaian keseluruhan Menteri di Jabatan Perdana Menteri (Hal Ehwal Agama), Timbalan Menteri dan seluruh agensi-agensi agama di bawah Jabatan Perdana Menteri sepanjang Mac hingga Disember 2020.

Hari ini Rang Undang-Undang (RUU) Perbekalan 2021 diluluskan di Dewan Rakyat melalui undian belah bahagi dengan 111 Ahli Parlimen menyokong manakala 108 lagi menolak dan satu tidak hadir. — AlHijrah Online


LAPOR KEPADA PEJABAT AGAMA JIKA WUJUD ISU TALAK MERAGUKAN

ALOR SETAR: Netizen ataupun orang awam diminta membuat laporan terus kepada pejabat agama negeri ataupun daerah, sekiranya ada isu talak yang meragukan tular di media sosial sekali gus menimbulkan kemaslahatan umat Islam.

Menteri di Jabatan Perdana Menteri (Hal Ehwal Agama) Datuk Idris Ahmad berkata tindakan sedemikian dapat membantu pihak berkuasa agama negeri ataupun daerah menjalankan siasatan lanjut dengan kadar segera.

“Jangan tunggu pihak pejabat agama saja, kadi satu daerah seorang saja. Laporkan kepada kami, kalau kami tahu, insya-Allah, kita bertindak,” katanya pada sidang media selepas majlis perasmian Multaqa Murabbi Ummah (MMU) peringkat negeri Kedah tahun 2022, di sini hari ini.

Perasmian itu disempurnakan Menteri Besar Kedah Datuk Seri Muhammad Sanusi Md Nor.

Idris mengulas mengenai pasangan penyampai yang aktif bersiaran langsung secara dalam talian di Facebook, iaitu dikenali sebagai DJ Wong dan DJ Sal berbaik semula selepas DJ Wong atau Noor Aziz Johari, 53, menceraikan isterinya DJ Sal, 43, dengan talak tiga menerusi siaran langsung FB pada April lepas.

Pada 19 Jun lepas, media (Harian Metro) melaporkan yang kemunculan secara langsung pasangan itu menerusi FB ‘Sal Bollywood’, menimbulkan pelbagai persoalan terutama pengikut serta peminat mereka berikutan beberapa kontroversi yang terpalit dalam hubungan mereka.

Kemunculan pasangan itu menimbulkan pelbagai reaksi dalam kalangan peminat serta pengikut mereka, apabila ada yang gembira dengan hubungan kembali bertaut itu, malah terdapat juga yang mempersoalkan status suami isteri itu apabila DJ Sal diceraikan talak tiga melalui siaran langsung dalam FB.

Dalam laporan media itu, DJ Sal dipetik sebagai berkata yang beliau sudah merujuk isu talak itu kepada ahli keluarga sendiri serta golongan bijak pandai agama, yang kemudian memaklumkan apa dilafazkan suaminya tersebut sebelum ini tidak sah.

Ditanya sama ada pasangan itu mempermainkan agama, Idris berkata berkemungkinan disebabkan kejahilan mereka, dan isu talak sememangnya tidak boleh diambil mudah oleh umat Islam dalam menyelesaikan isu berkenaan.

“Nak kata dia mempermainkan agama saya tak berani kata, mungkin kejahilan dia, dia anggap benda itu (isu talak) mainan biasa…mungkin dia jahil sebab itu kita harapkan pihak agama panggil dia kalau ini melibatkan soal nasab, soal keturunan sebagainya,” katanya.

Terdahulu, dalam ucapannya, Idris berkata pihaknya bersama Jabatan Kehakiman Syariah Malaysia (JKSM) mewujudkan semula Jawatankuasa Memperkasakan Mahkamah Syariah pada Rabu lepas, yang fungsi jawatankuasa itu sebelum ini terhenti pada 2018, dalam usaha pemerkasaan institusi Mahkamah Syariah.

“Jawatankuasa Memperkasakan Mahkamah Syariah yang baharu ini diketuai oleh Tan Sri Othman Mustapha, bekas ketua pengarah JAKIM (Jabatan Kemajuan Islam Malaysia), seorang tokoh perkhidmatan awam yang berwibawa.

“11 ahli lagi adalah tokoh dalam perundangan Syariah, mereka telah diberikan tanggungjawab membuat kajian, cadangan dan syor kepada kerajaan untuk memperkasakan Mahkamah Syariah,” katanya. – AlHijrah Online


TIADA FI KEPADA ANGGOTA BADAN PEGUAM SYARIE WILAYAH PERSEKUTUAN BAGI 2023

KUALA LUMPUR: Tiada pengenaan fi kepada anggota Badan Peguam Syarie Wilayah-Wilayah Persekutuan (BPS) di bawah Seksyen 23, 24, 29 dan 31 di bawah Akta Profesion Guaman Syarie 2019 (Akta 814) bagi tahun ini, kata Menteri di Jabatan Perdana Menteri (Hal Ehwal Agama) Datuk Dr Mohd Nai’m Mokhtar.

Mohd Na’im berkata ini kerana kajian lanjut penetapan fi itu masih berjalan dan belum ada keputusan mengenainya dibuat.

“Bagi 2024 dan seterusnya, perkara ini akan ditentukan setelah kajian lanjut tersebut dibuat serta perbincangan dengan pihak-pihak yang berkepentingan diadakan,” katanya dalam kenyataan hari ini.

Akta 814 mula berkuat kuasa pada 21 Jun tahun lepas yang memperuntukkan fi dan caj boleh dikenakan ke atas anggota BPS.

Ia termasuk yuran tahunan dan levi di bawah Seksyen 47 Akta 814 yang kena dibayar kepada Badan Peguam Syarie dan beberapa fi lain di bawah Seksyen 23, 24, 29 dan 31 Akta 814 yang kena dibayar kepada Ketua Pendaftar.

Sementara itu, Mohd Nai’m berkata beliau prihatin dengan kebajikan peguam syarie khususnya dalam era pascapandemik yang menyaksikan bahawa profesion guaman syarie berkenaan masih belum pulih sepenuhnya.

“Saya juga mendapat maklum balas dan pandangan daripada Majlis Peguam Syarie Wilayah-Wilayah Persekutuan (MPSWP), Mahkamah Syariah Wilayah Persekutuan dan Jabatan Peguam Negara berkenaan dengan isu fi dan caj ini.

“Sehubungan dengan itu, saya berpandangan bahawa perlunya kajian lanjut dilaksanakan oleh pihak-pihak dengan mengambil kira amalan yang dilaksanakan oleh mahkamah sivil dan Majlis Peguam berhubung pengurusan peguam bela dan peguam cara sebelum apa-apa ketetapan melibatkan pengenaan fi dibuat,” katanya.

Menurutnya perkara tersebut penting agar sebarang keputusan berhubung penetapan fi dapat dibuat dengan adil serta bebanan kepada mana-mana pihak dapat dielak.–AlHijrah Online


KEPUTUSAN BERKAITAN KALIMAH ALLAH HANYA KHUSUS BAGI SARAWAK – PM

MELAKA: Keputusan kes penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran adalah khusus untuk negeri Sarawak, kata Perdana Menteri Datuk Seri Anwar Ibrahim.

Beliau berkata kerajaan dan Kementerian Dalam Negeri (KDN) yang kalah dalam kes itu sebelum ini memfailkan rayuan terhadap keputusan itu.

“Ini khusus dalam kes Sarawak…ia tidak terpakai seperti di Melaka atau Pulau Pinang atau Selangor…itu kena faham,” katanya kepada pemberita selepas menghadiri sambutan Aidilfitri Perpaduan MADANI Masyarakat bersama Polis Diraja Malaysia (PDRM) peringkat Tangga Batu di Tanjung Minyak di sini hari ini.

Semalam, KDN dan Kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan itu, yang difailkan pada 18 April lepas, menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.

Pada 10 Mac 2021, Mahkamah Tinggi membuat keputusan tersebut selepas membenarkan permohonan semakan kehakiman yang difailkan Jill Ireland Lawrence Bill, wanita suku kaum Melanau dari Sarawak yang beragama Kristian. — AlHijrah Online


SITI NURAMIRA LANGGAR PERATURAN 3R, SENTUH ISU KAUM DAN AGAMA KETIKA PERSEMBAHAN – SAKSI

KUALA LUMPUR: Seorang hos di Kelab Komedi Crackhouse berkata Siti Nuramira Abdullah telah melanggar Peraturan 3R apabila melakukan perbuatan tidak senonoh dengan menanggalkan baju kurung dan tudung yang dipakainya ketika membuat persembahan komediri pada Jun tahun lepas.

Muhammad Asyraf Kamal Musthaffa, 26, yang kini bekerja sebagai pereka grafik, berkata beliau sudah mengingatkan Siti Nuramira agar tidak menyentuh isu kaum, agama dan institusi diraja sebelum wanita itu memulakan persembahan.

“Semasa persembahan, apa yang dilakukan ialah memperkenal dirinya dan berkata dia boleh menghafal 15 juzuk al-Quran… dalam sekelip mata dia buka tudung dan baju kurung’ sebelum mengeluarkan perkataan yang kurang sopan. Saya terpaksa mengambil sedikit masa untuk memproses tindakannya dan saya tidak pernah melihat dia seperti itu sebelum ini.

“Saya terkejut tapi saya juga mempunyai tanggungjawab (sebagai hos) dan saya tidak boleh terlalu terkejut kerana penonton perlu didahulukan. Saya fikir saya perlu meneutralkan keadaan  supaya persembahan itu dapat diteruskan,” katanya semasa pemeriksaan utama oleh Timbalan Pendakwa Raya Abdul Malik Ayob pada hari pertama perbicaraan Siti Nuramira yang didakwa mencetuskan suasana tidak harmoni dalam kalangan penganut agama Islam lain.

Terdahulu, klip video berdurasi dua minit berkaitan insiden yang berlaku di kelab komedi itu pada 4 Jun tahun lepas telah dipertontonkan kepada mahkamah dan saksi pendakwaan pertama itu mengenal pasti individu dalam rakaman tersebut sebagai Siti Nuramira.

Mengimbau kembali insiden itu, Muhammad Asyraf dimaklumkan terdapat dua orang yang ingin membuat persembahan komediri pada 4 Jun 2022 kerana beliau adalah hos bagi acara tersebut yang bermula pada 5 petang.

“Sebelum persembahan bermula, saya mengingatkan penonton bahawa rakaman tidak dibenarkan agar orang ramai tidak menyalahgunakannya. Video ini langsung tidak mencerminkan apa sebenarnya yang kami persembahkan di Kelab Komedi Crackhouse. Biasanya kami buat persembahan lawak jenaka namun di sini (merujuk kepada video Siti Nuramira) tiada unsur lawak jenaka. Ia bukan komediri.

“Saya lihat ke arah penonton dan mereka kelihatan terkejut serta terdapat pelbagai reaksi yang bercampur-baur (semasa persembahan Siti Nuramira),” katanya.

Ketika disoal balas peguam R. Sivaraj, yang mewakili Siti Nuramira, Muhammad Asyraf berkata beliau turut menceburi kerjaya sebagai pelawak sambilan dan hanya menjadi hos bagi persembahan itu secara sukarela.

R. Sivaraj: Sebagai pelawak, adakah kamu bersetuju dengan saya bahawa perkataan kurang sopan sering digunakan ketika persembahan komediri dan kamu juga pernah berbuat demikian dalam persembahan komediri kamu.

Muhammad Asyraf: Bukanlah selalu dan ya, saya pernah menggunakan perkataan kurang sopan dalam persembahan saya.

R. Sivaraj: Berkaitan Peraturan 3R, saya katakan kepada kamu bahawa isu kaum, agama dan perkataan kurang sopan pernah digunakan di Kelab Komedi Crackhouse.

Muhammad Asyraf: Saya setuju.

Pada 13 Julai tahun lepas, Siti Nuramira, 27, didakwa melakukan perbuatan itu di Kelab Komedi Crackhouse di Taman Tun Dr Ismail di sini pada 6 petang 4 Jun 2022 mengikut Seksyen 298A (1) (a) Kanun Keseksaan yang membawa hukuman maksimum penjara lima tahun, jika sabit kesalahan.

Perbicaraan di hadapan Hakim Nor Hasniah Ab Razak bersambung esok.–AlHijrah Online


KEDAH LULUS BANTUAN KHAS KEWANGAN RM1,500 KEPADA KAKITANGAN AWAM

ALOR SETAR: Kerajaan negeri Kedah bersetuju memberikan bantuan khas kewangan berjumlah RM1,500 bagi setiap seorang kakitangan awam negeri dan anggota pentadbiran negeri sebagai menghargai sumbangan dan pengorbanan mereka.

Menteri Besar Kedah Datuk Seri Muhammad Sanusi Md Nor ketika membentangkan Bajet Kedah 2023 pada Persidangan Dewan Undangan Negeri (DUN) hari ini berkata bantuan khas kewangan itu melibatkan pembayaran sebanyak RM8 juta yang akan dibayar pada Disember nanti.

“Kerajaan negeri amat berterima kasih atas dedikasi dan kesungguhan yang tidak berbelah bahagi kakitangan awam negeri dalam melaksanakan dasar, program, projek yang dirancang oleh kerajaan demi membangunkan negeri ini,” katanya.

Muhammad Sanusi berkata kakitangan awam negeri juga terlibat dalam menguruskan bantuan semasa berlakunya bencana di Kedah.

Sementara itu, beliau berkata semua guru lantikan Jabatan Hal Ehwal Agama Islam Kedah (JHEIK) akan menerima faedah kenaikan gaji sebanyak RM100 secara ‘one-off’ setiap seorang seperti yang dinikmati penjawat awam lain.

“Peruntukan Dasar Baru yang diluluskan untuk perkara ini adalah sebanyak RM622,000,” katanya. –AlHijrah Online


HTAR NAFI DAKWAAN JABATAN KECEMASAN DAN TRAUMA DIKOSONGKAN

KLANG: Hospital Tengku Ampuan Rahimah (HTAR) menafikan dakwaan bahawa Jabatan Kecemasan dan Trauma dikosongkan bagi menerima lawatan Perdana Menteri, Tan Sri Muhyiddin Yassin, semalam.

Pengarah HTAR, Dr Zulkarnain Mohd Rawi berkata, dakwaan tersebut tidak benar kerana jabatan tersebut sudah sememangnya penuh dengan pesakit.

Menurutnya, seramai 177 pesakit masih belum menerima rawatan di jabatan tersebut setakat 13 Julai 2021.

Trend semasa di jabatan berkenaan menerusi kes harian oleh Unit Pengurusan Katil adalah antara 150 sehingga 180 pesakit, jelas Zulkarnain.

“Pada 8 Julai 2021, Wad G2 dan G3 yang berdekatan dengan Jabatan Kecemasan dan Trauma telah dikenalpasti sebagai tempat yang boleh digunakan untuk merawat pesakit COVID-19.

“Pada 9 Julai 2021, Kompleks Rawatan Harian (ACC) telah dicadangkan untuk ditukarkan fungsinya sebagai wad merawat pesakit COVID-19 demi memastikan pesakit mendapat rawatan dalam ruang yang selesa.

“Kriteria untuk menempatkan pesakit COVID-19 ke Wad COVID-19 Berisiko Rendah adalah atas keputusan pihak pengurusan wad, dan ianya bukan daripada Jabatan Kecemasan dan Trauma,” katanya dalam kenyataan hari ini

Zulkarnain berkata, pemindahan pesakit COVID-19 ke ACC yang ditukarkan fungsi sebagai Wad COVID-19 merupakan pelan kontigensi yang diambil bagi Pengurusan Bencana Peringkat Hospital.

Sebelum ini, tular mesej dan gambar di media sosial mengenai dakwaan jabatan tersebut dikosongkan bagi menerima lawatan Muhyiddin.

Sementara itu, beliau turut mengulas tentang isu berkaitan doktor pelatih yang diarah untuk berpindah dari Asrama Doktor Pelatih.

Jelasnya, doktor-doktor pelatih tersebut elah selesai dipindahkan pada 12 Julai, ke bangunan Asrama Pelajar Perubatan Universiti Malaya (UM) yang lebih selesa.

“Notis telah dikeluarkan kepada semua penghuni di Blok A dan Blok B Asrama Doktor Pelatih supaya keluar dalam tempoh empat hari sejak 9 Julai 2021 (Jumaat) untuk berpindah ke Asrama Pelajar Perubatan UM.

“Pihak konsesi akan membuat kerja-kerja penyelenggaraan di Asrama Pelajar Perubatan UM untuk menerima Doktor Pelatih yang sebelum ini ditempatkan di Asrama Doktor Pelatih,” katanya.

Ulas Zulkarnain, pemindahan tersebut menjadikan Blok A dan B Asrama Doktor Pelatih ditukarkan kepada Wad COVID-19 Berisiko Rendah.—AlHijrah Online


STATUS PKP 3.0 HANYA DIKETAHUI DUA ATAU TIGA HARI SEBELUM 28 JUN – MUHYIDDIN

TANGKAK: Status sama ada Perintah Kawalan Pergerakan (PKP) 3.0 yang dikuatkuasakan ketika ini akan dilanjutkan atau sebaliknya hanya akan diputuskan dua atau tiga hari sebelum 28 Jun ini.

Perdana Menteri Tan Sri Muhyiddin Yassin berkata, kerajaan tidak boleh membuat keputusan dalam masa terdekat berikutan banyak data perlu ditunggu dan dianalisa oleh Kementerian Kesihatan Malaysia (KKM).

“Ada beberapa hari lagi sebelum tarikh akhir pelaksanaan PKP 3.0 (sebelum 28 Jun). Sekiranya kes Covid-19 boleh turun lagi, bermakna ia ikut jadual yang diharapkan dan negara akan mampu beralih ke fasa kedua.

“Walaupun kerajaan menentukan indikator tertentu termasuk jumlah kes, proses vaksinasi serta kapasiti penggunaan katil di unit rawatan rapi (ICU), tetapi situasi sebenar kes Covid-19 berubah setiap hari,” katanya memetik laporan Sinar Harian.

Ujar beliau status PKP 3.0 nanti akan diputuskan dalam mesyuarat Majlis Keselamatan Negara (MKN) yang dipengerusikannya.

Kerajaan sebelum ini mengumumkan PKP 3.0 akan dikuatkuasakan dari 15 Jun hinga 28 Jun ini.

Keputusan tersebut pada ketika itu dibuat selepas mengambil kira jumlah kes harian masih melebihi 5,000 sehari.– AlHijrah Online


DUA JEMAAH MALAYSIA MENINGGAL DUNIA KETIKA JALANKAN UMRAH

MAKKAH: Dua jemaah umrah Malaysia meninggal dunia dalam tempoh kurang 48 jam semalam ketika masing-masing dalam tempoh melakukan ibadah umrah di sini.

Jemaah pertama, Abdul Rahman Che Ros, 58, dari Kampung Kelubi, Jitra, Kedah dilaporkan terjatuh ketika mahu membancuh minuman di bilik penginapan di Double Tree Hotel selepas selesai sembahyang Jumaat di Masjidil Haram.

Menurut Mutawif Fadlim Travel & Tours, Mohd Firdaus Othman berkata, Abdul Rahman yang juga bekas kakitangan Bernas menggunakan kemudahan kerusi roda berikutan masalah pada bahagian kaki ketika mengerjakan umrah.

“Walaupun menggunakan kerusi roda namun arwah tetap bersemangat untuk beribadat kerana difahamkan arwah banyak menghabiskan masa di Raudhah ketika di Madinah selain berjaya menyelesaikan umrah di Makkah,” katanya.

Beliau berkata, urusan pengebumian berjalan lancar dibantu Konsulat Kedutaan Malaysia Di Jeddah, Datuk Mohd Rais A Rahim Johar.

“Mangsa disahkan meninggal dunia oleh pasukan perubatan Hospital Raja Abdul Aziz, Zaher.

“Jenazah dimandikan di Tempat Pengurusan Khairat Kematian Jamek Muhajirin, Makkah sebelum disemadikan di Tanah Perkuburan Syaraek selepas solat Subuh pagi ini (Sabtu),” katanya.

Bacaan tahlil di bilik hotel dilakukan jemaah umrah sebaik sahaja dimaklumkan tentang berita arwah kematian Abdul Rahman.

Sementara itu, isterinya, Shuzana Othman, 50 berkata, arwah ada menyatakan keinginan untuk meninggal dunia di Makkah.

“Sebelum tiba di sini, arwah cakap benda yang sama berkali-kali, (kalau pi ni…tak tau balik ke tidak),” katanya.

Menurutnya, arwah selalu berpesan supaya jangan merungut jika diuji dengan pelbagai penyakit selain mempercepatkan solat fardu.

“Selalunya kami jumpa di dewan makan tetapi semalam, arwah tidak makan bersama kerana pergi ke Masjidil Haram untuk sembahyang Jumaat bersama rakan lelaki.

“Selepas solat Jumaat, dia terus makan dan naik ke bilik penginapan. Ketika itu dikatakan arwah mahu membancuh air tetapi secara tiba-tiba terjatuh sebelum disahkan meninggal dunia,” katanya.

Difahamkan, arwah seorang yang ringan tulang kerana sering membantu ahli keluarga lain yang memerlukan bantuan.

“Saya reda dan bersyukur urusan pengebumian lancar. Terima kasih kepada semua yang membantu memberikan kerjasama,” katanya.

Bagaimanapun, belum sampai 24 jam urusan pengebumian Abd Rahman selesai, kumpulan jemaah sama menerima perkhabaran duka seorang jemaah wanita tidak sedarkan diri dalam bas hari semalam. (Sabtu).

Sarinah Romli, 55, dari Bandar Amanjaya Sungai Petani dilaporkan meninggal dunia kira-kira 15 minit selepas bas bergerak dari hotel penginapan sama, menuju ke Lapangan Terbang Jeddah dalam keadaan masih bertelekung.

Menurut Mohd Firdaus, kejadian disedari rakan lain setelah melihat keadaan arwah yang kaku.

“Apabila dipanggil, tiada respons…arwah kemudian disahkan meninggal dunia selepas pemeriksaan perubatan,” katanya

Urusan pengebumian kedua-dua jemaah Malaysia itu dilaksanakan di Makkah.

Urusan pengebumian bagaimanapun diuruskan Mutawif Fadlim Travel and Tours sementara ahli jemaah lain meneruskan perjalanan pulang mengikut jadual ditetapkan.

Difahamkan, beberapa hari lepas, beliau ada menceritakan tentang arwah ibunya yang muncul dalam mimpi sebelum dihadiahkan sepasang telekung hitam.

Menurut Mohd Firdaus, kematian kedua-dua jemaah dicemburui kerana berakhir dengan husnul khotimah di mana Abdul Rahman meninggal dunia pada hari Jumaat dan Sarinah pula baru selesai menunaikan umrah dalam keadaan bertelekung. — SINAR HARIAN


INDUSTRI MINYAK LIBYA TERJEJAS AKIBAT BAJET DISEKAT

TRIPOLI: Perbadanan Minyak Negara (NOC) Libya pada Rabu memberi amaran pengeluaran minyak bakal menyaksikan penurunan dalam tempoh sembilan bulan akan datang andai kerajaan terus menyekat bajet yang telah diluluskan.

“Jika peruntukan untuk perbadanan itu lewat dikeluarkan, pengeluaran minyak Libya yang selama ini sebanyak ratusan ribu tong sehari akan lebih rendah berbanding sepatutnya.

“Ia akan memberi kesan negatif terhadap pendapatan negara,” kata Pengerusi NOC Mustafa Sanalla dalam satu kenyataan dipetik agensi berita XinHua.

Sektor minyak merupakan sumber utama pendapatan Libya telah terjejas teruk akibat daripada serangan keganasan di loji minyak dan pelabuhannya.

Libya terjerumus ke dalam kancah keganasan dan ketidakstabilan politik sejak kejatuhan kerajaan Muammar Gaddafi pada 2011.

Sejak awal April lalu, kerajaan di Tripoli terlibat dalam konflik bersenjata bagi memerangi tentera pemberontak yang berpangkalan di timur, yang cuba mengambil alih bandar dan menggulingkan kerajaan — Terjemahan AlHijrah Online


KEDAI GUNTING RAMBUT BAKAL DIBUKA SEMULA?

Premis kedai gunting rambut antara industri yang masih belum dibenarkan beroperasi walaupun negara kita memasuki fasa Perintah Kawalan Pergerakan Bersyarat (PKPB) bagi membendung penularan wabak COVID-19.

Tujuh persatuan gunting rambut mengemukakan cadangan Prosedur Operasi Standard (SOP) kepada kerajaan untuk diteliti.

Ikuti laporan Berita AlHijrah siaran 28 Mei 2020. — AlHijrah Online


TIGA PELAJAR TAHFIZ LARI ASRAMA KERANA TIDAK HAFAZ AL-QURAN

SUNGAI PETANI: Takut dimarahi ustaz atau tenaga pengajar kerana tidak dapat melakukan hafazan al-quran, tiga pelajar lelaki sebuah Maahad Tahfiz di Pokok Asam, Jalan Pinang Tunggal, Sungai Petani bertindak melarikan diri dari asrama awal pagi Ahad.

Ketua Polis Daerah Kuala Muda, Asisten Komisioner Adzli Abu Shah berkata, ketiga-tiga pelajar lelaki berusia 12, 13 dan 16 tahun itu bagaimanapun ditemui semula di rumah rakan mereka di Alor Setar, malam tadi.

Beliau berkata, pihaknya menerima laporan dari warden asrama pusat tahfiz berkenaan selepas pemeriksaan mendapati tiga pelajar terbabit tiada di asrama itu pada jam 4.45 pagi ahad.

Beliau berkata, hasil pemeriksaan menerusi kamera litar tertutup (CCTV) pusat tahfiz itu mendapati, pelajar terbabit dipercayai keluar dari asrama pada jam 4.30 pagi.

Katanya, kerana bimbangkan keselamatan tiga pelajar berkenaan, warden asrama terbabit membuat laporan polis sejurus kemudian.

Polis bagaimanapun berjaya mengesan ketiga-tiga pelajar itu dipercayai pergi ke rumah salah seorang rakan mereka di Alor Setar.

Berikutan itu, ketiga-tiga pelajar yang berasal dari Alor Setar, Kuala Nerang dan Sungai Lalang, itu dibawa ke Ibu Pejabat Polis Daerah (IPD) Kuala Muda hari ini untuk dirakam percakapan.

Katanya, hasil rakaman percakapan mendapati punca ketiga-tiga pelajar melarikan diri dari asrama kerana mereka tidak boleh membuat hafazan Al-Quran.

Siasatan lanjut polis turut mendapati tiada kejadian penderaan atau buli terhadap mereka sejak ketiga-tiga pelajar itu belajar di pusat tahfiz berkenaan sejak setahun lalu.

Adzli berkata, tiada sebarang kes jenayah berlaku terhadap mereka dan kes dianggap selesai.

Pusat maahad tahfiz itu ditubuhkan pada Januari 2019 dan beroperasi sehingga kini.

Hasil semakan mendapati pusat maahad tahfiz itu memiliki lesen sah yang dikeluarkan oleh Jabatan Hal Ehwal Agama Islam Negeri Kedah (JHEAIK). — AlHijrah Online